title: Superseven chiama Cairo

text: Brittiläisestä laboratoriosta on varastettu uuden radioaktiivisen metallin baltoniumin näytepala. Kamera, johon metalli on piilotettu, joutuu vahingossa myytäväksi Kairoon. Salainen agentti Superseven lähetetään etsimään matkailijaa, jolle kamera on myyty. Hänen seuraansa lyöttäytyy heti kaksi kaunista ja vaarallista naista. Metallia tavoittelee myös kansainvälinen rikollisjoukkio, joka haluaa myydä sen vieraalle vallalle.


title: Superseven chiama Cairo

text: "Superseven chiama Cairo" on yksi monista Italiassa 1960-luvulla tuotetuista James Bond -kopioista. Se on täynnä agenttielokuvien kliseitä ja epäuskottavia juonenkäänteitä. Tyylilajissaan keskinkertaisen elokuvan ansioiksi (tai päinvastoin heikkouksiksi) on luettu sen vaihtelevat kuvaukselliset maisemat ja aiemmin peplum-elokuvissa esiintynyt jykeväleukainen Roger Brown. Sama päähenkilö seikkailee myös elokuvassa "Le spie amano i fiori" (1966).


title: Diana Ball

text: Diana Ball (taiteilijanimi, s. 1973 Jokela) on suomalainen kehonrakentaja ja domina. Hän on tullut tunnetuksi muun muassa Maria Veitolan "Maria!"-keskusteluohjelman studioemäntänä. Lisäksi hän on esiintynyt draamasarjassa "Samppanjaa ja vaahtokarkkeja". Hän on yksi ensimmäisistä suomalaisista dominoista.


title: Diana Ball

text: Diana Ball on intersukupuolinen eli hänen sukupuoltaan ei voida määrittää hänen sukuelintensä perusteella. Hänen ulkoiset sukupuolielimensä viittaavat mieheen ja hänet määriteltiin syntymässään pojaksi. Murrosiän tuomien muutosten myötä hänelle selvisi, että hän on geneettisesti nainen.


title: Diana Ball

text: Diana Ball toimi Sedu Koskisen omistaman Burleski-yökerhon klubiemäntänä vuonna 2010. Hän on harrastanut kehonrakennusta ja otellut ammattimaisena vapaapainijana. Vuonna 2016 hän esiintyi pääosassa elokuvassa "The Defiler – Häpäisijä".


title: Jackson Wink MMA

text: Jackson Wink MMA, aikaisemmin Jackson's MMA on yhdysvaltalainen vapaaotteluseura. Sitä pidetään yhtenä parhaana vapaaotteluseurana ja on palkittu kahdesti vuoden parhaaksi vapaaotteluseuraksi 2009 ja 2015.


title: Jackson Wink MMA

text: Greg Jackson perusti oman vapaaotteluseuran vuonna 2000 harjoiteltuaan sitä ennen useita eri laleja, kuten painia, lukkopainia, brasilialaista jujutsua ja potkunyrkkeilyä. Näiden pohjalta hän kehitti kamppailulajin gaidojutsu. Sittemmin 2007 Jackson teki yhteistyötä Mike Winkeljohnin kanssa ja laajensi toimintaansa. Seuran uudeksi nimeksi tuli Jackson Wink MMA.


title: Wardruna

text:
Wardruna on Einar "Kvitrafn" Selvikin vuonna 2003 perustama musiikkiprojekti, joka ammentaa sanoituksensa skandinaavisesta muinaisuskosta, pohjautuen riimukirjoituksiin. Soittimina yhtye käyttää pääasiassa historiallisia soittimia sekä muina äänilähteinä esimerkiksi puita, kiviä ja vettä.
Wardrunan musiikkia esiintyy tv-sarja Viikingeissä.


title: Kiljuvelka-70

text: Kiljuvelka-70 on hardcore punk -yhtye Helsinki-Vantaa-Tampere-akselilta. Se on levyttänyt ensimmäisen kerran vuonna 2010.


title: Kiljuvelka-70

text: Yhtyeen muodostivat alkujaan laulaja Pasi Vuorio ("Pate"), basisti Olli-Pekka Laine ("Oppu"), kitaristi Janne Savolainen ("Janne") sekä rumpali Otto Luotonen ("Otto"). Bändin jäsenten taustalla on toimintaa muissa yhtyeissä, kuten Rytmihäiriö, Chaosbreed, Slugstain ja Barren Earth. Vuonna 2013 kitaristiksi vaihtui Timo Ahlstroem ("Timppa"). Vuoden 2016 aikana kokoonpano muuttui jälleen: Janne Savolainen palasi Kiljuvelka-kitaristiksi.


title: Kiljuvelka-70

text: Kiljuvelka-70:n sanotaan olevan uskollinen tai tribuutti -80-luvun hardcore punk -tyylille. Paitsi tuon ajan hc-punkista, yhtyeen musiikista kuuluu vaikutteita myös mm. Autopsyn varhaisesta tuotannosta. Hardcore punk yleensäkin on vaikuttanut metallimusiikkiin, ja Kiljuvelka-70:n soittajilla on tai on ollut kytköksiä myös erilaisiin metallikokoonpanoihin.


title: Kiljuvelka-70

text: Kiljuvelka-70 on sanoituksiltaan kantaa ottava, kuten hc-tyyliin usein kuuluu. Kohteina ovat yhteiskunnalliset ilmiöt, kuten rikkaiden rikastuminen, köyhän asema tai huono-osaisen jaksaminen. Osansa kritiikistä saavat muun muassa vallanahneus, materialismi, uskonto, luonnon pilaaminen, rasistit, fasistit tai seksuaalinen hyväksikäyttö. Kaunista sanottavaa ei löydy myöskään epäuskottavista tai tekopyhistä poliitikoista (kappaleet ""Räsänen"" tai ""Kansanmies""), tai henkilö saa kritiikkiä muista ilmeisistä syistä johtuen (Pekka Siitoin kappaleessa ""Kiljukeisari""). Kappale ""Talvivaara"", jonka video ladattiin YouTubeen vuonna 2013, on jatkuvasti ajankohtainen.


title: Kiljuvelka-70

text: Yhtyeen nimen "kilju" viittaa suomalaiseen, kotitekoiseen alkoholijuomaan, jonka valmistusaineet ovat vesi, hiiva, sokeri ja esimerkiksi (mutta ei välttämättä) sitruuna makuaineena. Taitamattomasti valmistettuna kilju on pahanmakuista ja voi saada vatsan sekaisin. Kansankielellä mikä vain itse valmistettu alkoholijuoma (esim. kotiviini tai -olut) voi olla "kiljua", jos sen valmistaminen ei ole tuottanut kovin hyvää lopputulosta. Kiljuvelka-70:n tuotannossa lauletaan kaurakiljusta kappaleessa ""Kauris (Jumalten Juoma)"". Kappale ""Kiljukeisari"" käsittelee Pekka Siitointa, joka -80-luvulla pidätettiin epäiltynä kiljun valmistuksesta ja myynnistä.Suoratoistopalvelu YouTubessa on useita yhtyeen videoita. Näistä osa on jossain nurkassa kuvattuja suoria otoksia bändin soitannosta, osa taas sisältää erilaista editoitua kuvamateriaalia. Muutama videoista on sen sijaan akustisia esityksiä, joita on kuvattu muun muassa Eduskuntatalon kallioilla, Töölönlahden rannassa tai Tavastia-klubin edustalla.


title: Känns det igen

text: Känns det igen on ruotsalaisen blueskitaristi-laulajan Rolf Wikströmin kuudes albumi, joka julkaistiin vuonna 1980 levymerkillä MNW.


title: Känns det igen

text: Kaikki kappaleet kirjoittanut Rolf Wikström, ellei toisin mainita.


Suomen säveltäjiä puolentoista vuosisadan ajalta on Sulho Rannan toimittama ja WSOY:n vuonna 1945 julkaisema yksiosainen elämäkertateos suomalaisista säveltäjistä. Kirja on omistettu Jean Sibeliukselle hänen 80-vuotispäivänään 8. joulukuuta 1945.


title: Suomen säveltäjiä puolentoista vuosisadan ajalta

text: Elämäkertojen kirjoittajia ovat osin säveltäjät itse itsestään tai muista, osin toimittaja sekä musiikin tutkijat ja asiantuntijat. Esimerkiksi elämäkerta August Tavaststjernasta on Erik Tawaststjernan laatima, Fredrik August Ehrströmistä Taneli Kuusiston laatima ja Wilho Siukosesta Armas Maasalon laatima. Toimittaja Sulho Ranta laati omalla nimellään kolmetoista elämäkertaa, Väinö Pesola kymmenen ja Toivo Haapanen ja Heikki Klemetti kumpikin viisi. Sulho Ranta laati kuitenkin myös teoksessa ilman kirjoittajan nimeä olevia elämäkertoja ja täydensi ja korjasi muiden laatimia elämäkertoja. Myös säveltäjien itsestään laatimat elämäkerrat on esitetty teoksessa ilman tekijän nimeä.


text: Toivo Haapanen paitsi avusti toimittajaa elämäkertojen kirjoittajana, osallistui myös niiden valintaan ja kirjan suunnitteluun. Veikko Helasvuo kokosi elämäkertoihin henkilötiedot ja laati hakemiston, samoin kuin suomensi Margareta Jalaksen kanssa ruotsinkieliset elämäkertatiedot.


text: Kirjassa on yhteensä 98 säveltäjän elämäkerrat sekä omistusaukeama, toimittajan alkusanat, lähdekirjallisuuden luettelo, hakemisto ja kuvien luettelo. Elämäkerrat ovat säveltäjän syntymäajan mukaisessa järjestyksessä, ensimmäisenä esitelty säveltäjä on Erik Tulindberg (s. 22. tammikuuta 1761) ja viimeisenä Heikki Suolahti (s. 2. helmikuuta 1920). Kunkin elämäkerran alussa on tiivistelmä säveltäjän elämänvaiheista ja toiminnasta. Elämäkertojen pituutta ei ole rajattu yhdenmukaiseksi eikä pituus ilmennä säveltäjän merkittävyyttä.


text: Kuvia kirjassa on yhteensä 648. Ainoa värikuva, joka on omistusaukeamalla, esittää Eero Järnefeltin maalausta Jean Sibeliuksesta. Kuvituksessa toimittajaa avustivat Eila Koponen ja Reino Rauanheimo. Taiteilijat Viljo Kojo, Aarne Nopsanen ja Lauri Santtu piirsivät kirjaan pilakuvia joistakin säveltäjistä. Kirjassa on esitetty myös näytteitä säveltäjien käsialasta heidän sävellystensä yhteydessä.


text: Kirjan päällys on Eeli Jaatisen suunnittelema.


text: Kirjasta julkaistiin sellaisenaan vain yksi painos, mutta Einari Marvia toimitti sen pohjalta korjatun ja täydennetyn teoksen "Suomen säveltäjiä I: Erik Tulindbergistä Armas Launikseen" (491 s.) vuonna 1965 sekä sen jatkoksi "Suomen säveltäjiä II: Heino Kaskesta Leif Segerstamiin" (556 s.) vuonna 1966. Sittemmin Erkki Salmenhaaran toimittama "Suomalaisia säveltäjiä" (574 s.) julkaistiin vuonna 1994. Kimmo Korhosen "Suomen säveltäjiä neljältä vuosisadalta" (224 s.), edellisiä huomattavasti lyhyempänä, ilmestyi vuonna 2004.


title: Ohjelman oikeaksi todistaminen

text: Ohjelman oikeaksi todistaminen on ohjelmistotekniikassa tekniikka, jossa ohjelma todistetaan todeksi. Sen vastakohta ja huomattavasti yleisempi tapa on ohjelmantestaus. Tyypillisesti ja perinteisesti on katsottu, että ohjelman testaaminen verrattuna sen oikeaksi todistamiseen on kokonaisuutena edullisempaa. Ohjelman oikeaksi todistaminen on yleensä verrattaen iso tehtävä suhteessa itse ohjelman tekemiseen. Se voi olla jopa moninverroin suurempi, kun taas testaus voi minimissään olla olematon.


title: Ohjelman oikeaksi todistaminen

text: Todistamisen yleinen rakenne on yleensä seuraava. Ohjelmalle laaditaan formaali määrittely. Alkuehtoon kuuluu ohjelman alkutila sekä syöttötiedot. Loppuehto sisältää ohjelman lopputilan ja tulosteet. Todistamisessa tulee osoittaa ohjelman toimivan siten, että alkuehdoista seuraa loppuehto kaikilla alkuehdoilla.


title: Team Cloud

text: Team Cloud on japanilainen vapaaotteluseura, jonka perusti Yoshihiro Akiyama. Seura on yksi harvoista japanilaissaleista, jossa voi harjoitella häkissä. Seuran tunnetuimpia ottelijoita ovat UFC:ssä otelleet Caol Uno ja Yushin Okami, sekä DREAMin kevyensarjan mestaruudesta otellut Tatsuya Kawajiri.


title: Zsuzsanna Jakabos

text: Zsuzsanna ”Zsu” Jakabos (s. 3. huhtikuuta 1989 Pécs) on unkarilainen uimari.


title: Zsuzsanna Jakabos

text: Jakabos saavutti ensimmäisen aikuisten arvokisamitalinsa Triesten lyhyen radan EM-kilpailuissa 2005 sijoittumalla pronssille 400 metrin sekauinnissa. Istanbulin lyhyen radan EM-kilpailuissa 2009 hän saavutti niin ikään pronssia 400 metrin sekauinnissa.


title: Zsuzsanna Jakabos

text: Budapestin EM-kilpailuissa 2010 Jakabos saavutti hopeaa 200 metrin perhosuinnissa ja pronssia 400 metrin sekauinnissa. Eindhovenin lyhyen radan EM-kilpailuissa 2010 hän voitti kaksi kultaa; 200 metrin perhosuinnissa ja 400 metrin sekauinnissa. Szczecinin lyhyen radan EM-kilpailuissa 2011 hän saavutti hopeaa 100 metrin sekauinnissa ja pronssia 400 metrin sekauinnissa.


title: Zsuzsanna Jakabos

text: Debrecenin EM-kilpailuissa 2012 Jakabos saavutti kolme hopeaa; 200 metrin perhosuinnissa, 400 metrin sekauinnissa ja 4 × 200 metrin vapaauintiviestissä. Chartres’n lyhyen radan EM-kilpailuissa 2012 hän sai hopeaa 100 metrin sekauinnissa ja kaksi pronssia; 200 ja 400 metrin sekauinnissa. Berliinin EM-kilpailuissa 2014 Jakabos ui avausosuuden pronssia saavuttaneessa 4 × 200 metrin vapaauintiviestijoukkueessa.


title: Zsuzsanna Jakabos

text: Lontoon EM-kilpailuissa 2016 Jakabos ui avausosuuden kultaa voittaneessa 4 × 200 metrin vapaauintiviestijoukkueessa. Lisäksi hän saavutti kaksi pronssia; 400 metrin sekauinnissa ja 4 × 100 metrin sekajoukkueiden sekauintiviestissä.


title: Kateryna Monzul

text: Kateryna Volodymyrivna Monzul (, s. 5. heinäkuuta 1981 Harkova) on ukrainalainen jalkapallotuomari. Hän on toiminut kansainvälisen jalkapalloliiton FIFAn virallisena tuomarina vuodesta 2004 alkaen.


title: Kateryna Monzul

text: Ukrainan miesten toiseksi korkeimmalla sarjatasolla ykkösliigassa Monzul on toiminut tuomarina vuodesta 2011 alkaen. Ensimmäisen naisten maaottelunsa, ottelun Suomen ja Puolan välillä, hän tuomitsi syyskuussa 2005. Kaudella 2013–2014 Monzul tuomitsi naisten mestarien liigan finaalin Tyresö FF:n ja VfL Wolfsburgin välillä. Vuoden 2015 naisten MM-kilpailuissa hän tuomitsi muun muassa avausottelun ja finaalin Yhdysvaltain ja Japanin välillä.


title: Kateryna Monzul

text: Monzul on 167 senttimetriä pitkä ja painaa 59 kilogrammaa.


title: Garret Sparks

text: Garret Sparks (s. 28. kesäkuuta 1993 Elmhurst, Illinois, Yhdysvallat) on yhdysvaltalainen jääkiekkomaalivahti, joka edustaa AHL-seura Toronto Marliesta. Maple Leafs varasi hänet seitsemännellä kierroksella .


title: Garret Sparks

text: Sparks pelasi alempien tasojen juniorikiekkoa ennen kuin hänet varattiin kahdeksannella kierroksella OHL-joukkue Guelph Stormiin. Hän liittyi joukkueeseen kaudeksi 2010-2011, jonka aikana pelasi 19 ottelua torjuntaprosentilla 89.0.. Seuraavana kesänä Toronto Maple Leafs varasi hänet seitsemännellä kierroksella 190. pelaajana. Sparks pelasi kahden seuraavan kauden ajan Stormissa yhteensä 119 runkosarjaottelua sekä 11 pudotuspeliottelua. Kauden 2012-2013 lopulla hän pelasi Maple Leafsin AHL-farmijoukkue Toronto Marliesissa kolmen pelin ajan.


title: Garret Sparks

text: Lisäksi Sparks nimettiin joulukuussa Yhdysvaltojen maajoukkueeseen vuoden 2013 nuorten maailmanmestaruuskilpailuihin Venäjälle. Sparks ei pelannut otteluakaan, mutta Yhdysvallat otti turnauksessa nuorten maailmanmestaruuden.


title: Garret Sparks

text: Kauden 2013-2014 aikana Sparks pelasi 21 AHL-ottelua Marliesissa sekä 10 peliä ECHL-joukkue Orlando Solar Bearsissa. Kauden 2014-2015 Sparks aloitti Solar Bearsissa, kun Christopher Gibson ja Antoine Bibeau pelasivat itselleen paikat Marliesissa. Gibson edusti suurimman osan kaudesta Solar Bearsia, mutta pääsi myös pelaamaan kaksi AHL-ottelua, kun hänet nostettiin Marliesiin joulukuussa.


title: Garret Sparks

text: Kun Gibson kaupattiin New York Islandersiin, Sparks sai paikan Marliesissa Bibeaun kanssa. Marraskuussa Sparks valittiin kuukauden parhaaksi maalivahdiksi sekä 8. päivänä viikon parhaaksi maalivahdiksi. Hyvän pelaamisen seurauksena hänet nostettiin Toronton NHL-kokoonpanoon. Jonathan Bernierin huonon pelaamisen jälkeen Sparks sai debytoida Maple Leafsissa 30. marraskuuta 2015. Debyytissään hän torjui 24 laukausta ja otti nollapelin kotiottelussa Edmonton Oilersia vastaan. Hän oli ensimmäinen maalivahti joukkueen historiassa, joka torjui ensimmäisessä NHL-ottelussaan nollapelin. Joulukuussa Sparks loukkaantui viidennessä NHL-ottelussaan. Tammikuussa hänet lähetettiin toipumisen jälkeen takaisin Marliesiin ja sieltä kuukauden päästä Solar Bearsiin, josta Sparks nostettiin takaisin heti seuraavana päivänä hänen pelattua joukkueessa vain yhden ottelun.


title: Garret Sparks

text: Maple Leafs kauppasi maalivahti James Reimerin 27. helmikuuta 2016 San Jose Sharksiin, jonka jälkeen joukkue nosti Sparksin takaisin NHL-kokoonpanoon.


title: Jussi Mäkelä

text: Juha ”Jussi” Mäkelä on suomalainen elokuvaneuvos ja kauppatieteiden maisteri. Hän toimii The Walt Disney Company Nordicin toimitusjohtajana.


title: Jussi Mäkelä

text: Jussi Mäkelä aloitti uransa perheyhtiö Kinostossa ja oli perustamassa Jukka Mäkelän ja Markku Koistisen kanssa vuonna 1986 nykyistä Finnkinoa. 1990-luvulla Disney perusti haarakonttorin Suomeen, ja Mäkelä aloitti uudessa yhtiössä toimitusjohtajana.


title: Jussi Mäkelä

text: Jussi Mäkelälle myönnettiin elokuvaneuvoksen arvonimi joulukuussa 2015. Edellisen kerran arvonimi myönnettiin vuonna 2002 tuottaja-toimitusjohtaja Jukka Mäkelälle, Jussi Mäkelän serkulle. Mäkelälle myönnettiin elokuva-alan kultainen ansiomerkki vuonna 2007.


title: Kiekinkoski

text: Kiekinkoski on kuhmolainen kylä. Se sijaitsee 30-40km päästä Kuhmon keskustasta. Kylä on pieni. Sen tunnetuin järvi on Hieta-Kiekki. Kiekinkoski sijaitsee Hukkajärventien varrella ja siellä on ympärivuotisasuntojen lisäksi myös mökkejä. Luonto on rikasta, Kiekinkoskella voi kalastaa ja metsästää. Koulubussi menee aamuisin ja iltapäivisin Kuhmon keskustaan. Naapurikyliä ovat Korkea ja Hukkajärvi.


title: Goldwind

text: Goldwind, täydelliseltä nimeltään Xinjiang Goldwind Science & Technology Co. Limited, on vuonna 1998 perustettu kiinalainen tuulivoimaloita valmistava tuotannollinen yritys. Se on maailman suurimpia tuuligeneraattoreiden valmistajia. Vuonna 2014 yhtiö luokiteltiin toiseksi suurimmaksi tuulivoimalavalmistajaksi maailmanlaajuisesti. Vuonna 2013 sen markkinaosuus Kiinassa oli 23,30 % ja yhtiö oli alallaan kotimaansa suurin. Yhtiö toimii maailmanlaajuisesti kuudella mantereella.


title: Goldwind

text: Goldwind on julkinen osakeyhtiö, ja yhtiön osakkeet noteerataan Shenzhenin ja Hongkongin pörsseissä. Yhtiön kotipaikka on Sinkiangin pääkaupunki Ürümqi.


title: Ernesto Neto

text: Ernesto Saboia de Albuquerque Neto (s. 1964, Rio de Janeiro, Brasilia) on nykykuvataiteilija. Hänet tunnetaan varsinkin suurista veistoksistaan, jotka on tehty valkoisesta, sukan kaltaisesta venyvästä materiaalista, joita hän täyttää erilaisilla materiaaleilla, kuten styroksilla tai tuoksuvilla mausteilla. Hänen installaationsa täyttävät usein koko näyttelytilan.


title: Ernesto Neto

text: Neto liittyy brasilialaiseen uuskonkretistien taideliikkeeseen, joka on vallinnut Etelä-Amerikassa 1950-luvun lopulta. Hänen työnsä vahvistavat brasilialaisen kuvanveistotaiteen perinnettä ja lujittavat konstruktivistien ideoiden ja kokeellisen havainnon sekoittumista.


title: Ernesto Neto

text:
Hänen abstraktit näyttelynsä on suunniteltu rohkaisemaan kävijöitä ja olemaan aktiivisia osallistujia. Ihmiset voivat koskettaa, tökkiä ja kävellä useiden hänen teostensa läpi.
Ernesto Neto syntyi ja kasvoi ja opiskeli Rio de Janeirossa. Hän debytoi taidegalleriassa Rio de Janeirossa vuonna 1988.


title: Ernesto Neto

text: Kansainväliseen tietoisuuteen Neton taide tuli 1990-luvun lopulla. Vuonna 2006 Neton Pariisin Panthéonissa esillä ollut teos "Leviathan Thot" ulottui rakennuksen 66 metriä korkeasta katosta lattiaan. Hän edusti Brasiliaa Vik Munizin kanssa vuonna 2001 Venetsian biennaalissa, jossa hänen installaatioitaan oli esillä sekä Brasilian paviljiongissa, että Arsenalessa olevassa kansainvälisessä yhteisnäyttelyssä.


title: Ernesto Neto

text: Vuonna 2001 Ernesto Neton teos "Uusi installaatio" oli esillä Ars 01 -näyttelyssä Helsingissä. Näyttelyn teosta varten Neto vieraili ensimmäisen kerran Suomessa ja palasi useita kertoja Helsinkiin ja Kemiin.


title: Ernesto Neto

text: Vuonna 2004 Neto osallistui kansainväliseen The Snow Show tapahtumaan, jossa taiteilijat ja arkkitehdit tutkivat rakentamista lumesta ja jäästä Kemissä ja Rovaniemellä.


title: Ernesto Neto

text: Neto luopui teoksissaan synteettisistä materiaaleista ja alkoi käyttämään niissä puuvillaa ja muita luonnonmateriaaleja. Neto on kiinnostunut Brasilian huni kuin -kansan perinteistä ja rituaaleista. Se on yksi Amazonian alkuperäiskansoista, joka noin 8000 jäsentä elävät kyläyhteisöissä Acren osavaltiossa Luoteis-Brasiliassa. Kiasmassa esitetyn "Boa"-teoksen käsin virkatun puuvillakudoksen rakenne on saanut muotonsa boakäärmeen päästä.


title: Julia Margaret Cameron

text: Julia Margaret Cameron (o. s. Pattle; 11. kesäkuuta 1815 Kalkutta, Intia – 26. tammikuuta 1879 Kalutara, Ceylon) oli varhainen brittiläinen valokuvaaja, joka tunnetaan aikansa kuuluisuuksien muotokuvista sekä uskonnollisia ja muita sankarimyyttejä esittävistä henkilökuvistaan.


title: Julia Margaret Cameron

text: Cameronin valokuvaajan ura alkoi vasta 48 vuoden iässä ja kesti vain 11 vuotta, 1864–1875. Uran sytykkeenä oli hänen lahjaksi saamansa kamera. Aikalaiset eivät arvostaneet hänen pehmeäpiirtoista kuvaustyyliään eikä tapaansa manipuloida märkälevyprosessia; näitä molempia pidettiin joko huolimattomuutena tai teknisenä virheenä. Parhaiten hänen tyyliään ymmärsivät prerafaeliittitaiteilijat. Nykyvalokuvauksessa voidaan nähdä Cameronin vaikutteita erityisesti tiukkaan rajatuissa muotokuvissa.


title: Julia Margaret Cameron

text: Cameronin talo Dimbola Lodge Englannin etelärannikon Wightsaarella on avoinna yleisölle.


title: Julia Margaret Cameron

text: Julia Margaret Cameron syntyi Intian Kalkutassa ranskalaisaristokraattiseen sukuun kuuluvan äidin Adeline de l’Etangin ja Itä-Intian kauppakomppanian brittiupseerin James Pattlen tyttäreksi. Hänen sisarentyttärensä tytär oli kirjailija Virginia Woolf.


title: Julia Margaret Cameron

text: Julia Margaret Pattle oli seitsenpäisen sisarsarjan neljäs lapsi. Hän ei perinyt sukunsa muiden naisten kehuttua ulkonäköä, vaan häntä kohdeltiin perheessä eräänlaisena rumana ankanpoikasena. Hänen taiteelliset erityislahjansa tulivat kuitenkin ilmi jo varhain. Hän kävi koulunsa Ranskassa ja palasi sen jälkeen Intiaan. Vuonna 1836 Julia Margaret Pattle matkusti toipumaan sairaudesta Etelä-Afrikan Hyväntoivonniemelle, jossa hän tapasi matemaatikko-tähtitieteilijä John Herschelin. Heistä tuli elinikäiset kirjeystävät, ja vuonna 1842 Herschel lähetti Cameronille näytteitä uudesta harrastuksestaan, valokuvauksesta. Etelä-Afrikassa Julia Margaret tapasi myös itseään 20 vuotta vanhemman, Intiassa toimivan brittijuristi Charles Hay Cameronin, ja he avioituivat Kalkutassa 1838. Miehen päästyä eläkkeelle pariskunta neljine lapsineen muutti Lontooseen, jossa Julia Margaret Cameronin sisaria asui. Vuonna 1860 Cameronit vierailivat runoilija Alfred Tennysonin luona Wight-saaren Freshwaterissa ja ihastuivat paikkaan niin, että muuttivat itsekin pian Tennysonin naapureiksi.


title: Julia Margaret Cameron

text: Vuonna 1863 tuolloin jo 48-vuotias Julia Margaret Cameron sai lapsiltaan lahjaksi kameran, koska oli ilmaissut kiinnostustaan uuteen taidelajiin. Jo vuoden kuluttua hänet hyväksyttiin Lontoon ja Skotlannin valokuvausseurojen jäseneksi. Cameron opiskeli muotokuvausta David Wilkie Wynfieldin ohjauksessa ja kehitti tämän neuvojen pohjalta oman pehmeäpiirtoisen tyylinsä. Naapurinsa lordi Tennysonin avulla hän sai julkisuutta ja tilaajia valokuvilleen seurapiireistä.


title: Julia Margaret Cameron

text: Cameronin käyttämä kolloidi-märkälevytekniikka oli työläs ja aikaavievä. Kuvauskohteet joutuivat istumaan pitkään kirkkaissa valoissa, kun jokaista valotusta ennen lasilevy oli siveltävä kollodiumilla ja kastettava hopeanitraattiliuokseen. Minuutteja kestävän valotuksen jälkeen kuva oli kehitettävä heti kun kollodiumliuos oli vielä märkä. Monet Cameronin parhaista muotokuvista esittävätkin varta vasten kuvattavaksi tulleen vallasväen sijaan hänen omia perheenjäseniään, palveluskuntaa ja vierailulla olevia sukulaisia ja ystäviä.


title: Julia Margaret Cameron

text: Cameron rekisteröi jokaisen valokuvansa tekijänoikeusvirastossa ja piti kuvistaan tarkkaa kirjaa, mikä on helpottanut jälkipolvien arvostuksen saamista. Monet kuvat julkisuuden henkilöistä ovat myös ainoita heistä otettuja valokuvia, jolloin ne ovat saaneet dokumentaarista merkittävyyttä enemmän kuin samoista henkilöistä tehdyt, tuolloin tavanomaisemmat piirrokset ja maalaukset. Cameronin kuvattavina istuivat muiden muassa lordi Tennyson ja tämän poika Lionel, taidemaalari G. F. Watts, biologi Charles Darwin, Lewis Carrollin lastenkirjan "Liisan seikkailut ihmemaassa" innoittaja Alice Liddell ja historioitsija Thomas Carlyle.


title: Julia Margaret Cameron

text: Muotokuvien ohella osa Cameronin henkilökuvista ovat lähtökohdiltaan kirjallisia tai uskonnollisia ja näin prerafaeliittisten taideihanteiden mukaisia, mikä ilmenee teatraalisena sommitteluna, mallien eteerisinä katseina, epäluontevina asentoina ja pehmeänä valaistuksena. Mallit esittävät valokuvissa kirjallisia hahmoja, joiksi heidät on usein huolella puvustettu ja maskeerattu. Näitä fiktiivisempiä kuvia on myöhemmin pidetty usein teennäisinä ja vähemmän arvokkaina kuin Cameronin valokuvia todellisista henkilöistä.


title: Julia Margaret Cameron

text: Kuuluisista ja rikkaista asiakkaistaan huolimatt Cameron ei kyennyt ansaitsemaan elantoaan valokuvauksella, vaan menetti rahaa kalliisiin kemikaaleihin. Vuonna 1875 Cameronin pariskunta lähti talousongelmiaan pakoon elinkustannuksiltaan edulliselle Ceylonin saarelle eli nykyiseen Sri Lankaan, josta Charles Hay Cameron oli jo Intian-vuosinaan ostanut kahviplantaaseja. Laivaan lastattiin muuttotavaroiden mukana lehmä ja kaksi ruumisarkkua, sillä 60-vuotias Julia ja 80-vuotias Charles tiesivät viettävänsä loppuelämän Ceylonilla. Cameron yritti jatkaa valokuvausta, mutta valitti usein kemikaalien ja puhtaan veden saannin vaikeutta. Enää ei ollut käytössä myöskään sellaisia valokuvauskohteita kuin mihin hän oli Englannissa tottunut. Ceylonin-vuosien kuvista ei ole säilynyt montakaan. Cameron kuoli Kalutaran kaupungissa vilustuttuaan pahasti vuonna 1879.


title: Julia Margaret Cameron

text: Elinaikanaan ainoan näyttelyn kuvistaan Cameron sai vuonna 1865 Lontoon South Kensingtonin museoon, joka nykyisin tunnetaan Victoria and Albert Museumina. Cameronin sisarentytär Julia Prinsep Stephen (o. s. Jackson, 1846–1895) kirjoitti Cameronin elämäkerran, joka julkaistiin "Dictionary of National Biography" -kirjan ensimmäisessä painoksessa 1886. Julia Stephenin tytär, kirjailija Virginia Woolf kokosi Cameronin kuvista yhdessä Roger Fryn kanssa valokuvateoksen, joka julkaistiin 1926.


title: Julia Margaret Cameron

text: Vasta vuonna 1948 Julia Margaret Cameron nousi suurempaan tunnettuuteen Helmut Gernsheimin kirjan ansiosta. Cameron alkoi nopeasti saada arvostusta, jota paitsi hän jäi omana elinaikanaan. Vuonna 1975 valokuvaaja Imogen Cunningham sanoi toivovansa, että muotokuvaus palaisi alkulähteille Julia Margaret Cameronin tyyliin, koska ”häntä parempaa muotokuvaajaa ei ole”.


title: Julia Margaret Cameron

text: 1970-luvullta lähtien Cameronin kuvista on koottu monia näyttelyitä etenkin englanninkielisten maiden museoihin. Esimerkiksi vuonna 2013 New Yorkin Metropolitan Museum of Art piti laajan näyttelyn Cameronin kuvista. Valtaosa Cameronin tuotannosta ja kirjeenvaihdosta on talletettuna Lontoon Victoria & Albert -museoon, jonka perustaja ja varhaisen valokuvataiteen tukija Sir Henry Cole (1808–1882) oli ystävystynyt Cameronin kanssa jo tämän elinaikana. Museo järjesti Cameronin syntymän 200-vuotisjuhlan kunniaksi laajan näyttelyn vuonna 2015.


title: Anu Liivak

text: Anu Liivak (14. lokakuuta 1953 Tallinna – 10. maaliskuuta 2016) oli virolainen museonjohtaja.


title: Anu Liivak

text: Liivak opiskeli Tallinnassa ja Leningradissa 1970-luvulla. Vuonna 1991 hän aloitti Tallinnan taidehallin johdossa. Vuosina 2002–2008 Liivak toimi Suomessa Taidekeskus Retretin toimitusjohtajana. Vuonna 2006 Liivak valittiin Viron taidemuseon päärakennuksen eli KUMUn johtoon. Hän kehitti museon kansainvälisiä verkostoja ja toi virolaistaiteen rinnalla esiin Viron taiteen yhteyksiä ja eroja maan lähialueiden taiteeseen.


title: Dongfang Electric Corporation

text: Dongfang Electric Corporation Limited (DEC, ) on vuonna 1984 perustettu kiinalainen muun muassa energiateollisuuden sähkölaitteita ja turbiineja valmistava tuotannollinen konserniyritys. Sen valmistaa vuosittain yli 37 gigawatin tehontuotantoa vastaavan määrän generaattoreita ja suuren määrän muita teollisuuden sähkölaitteita. Se on yhtiömuodoltaan julkinen osakeyhtiö, jossa Kiinan valtio käyttää määräävää valtaa (DEC Holding). Yhtiön osakkeet noteerataan Shanghain pörssissä. Yhtiön kotipaikka on Setšuanin pääkaupunki Chengdu.


title: Tom Dolan

text: Thomas Fitzgerald "Tom" Dolan (s. 15. syyskuuta 1975 Arlingtonin piirikunta, Virginia) on yhdysvaltalainen uimari. Hän on kaksinkertainen 400 metrin sekauinnin olympiavoittaja ja maailmanmestari. Hän edusti aktiiviurallaan Club Wolverine -seuraa ja hän on pituudeltaan 201 cm


title: Tom Dolan

text: Dolan voitti Atlantan olympialaisissa 1996 kultaa 400 metrin sekauinnissa ajalla 4.14,90. 200 metrin sekauinnissa hän sijoittui seitsemänneksi. Sydneyn olympialaisissa 2000 hän saavutti kultaa 400 metrin sekauinnissa maailmanennätysajalla 4.11,76 ja hopeaa 200 metrin sekauinnissa ajalla 1.59,77.


title: Tom Dolan

text: Dolan voitti 400 metrin sekauinnin maailmanmestaruuden Rooman MM-kilpailuissa 1994 ajalla 4.12,30 ja Perthissä 1998 ajalla 4.14,95. Hän sijoittui lisäksi kahdeksanneksi 400 metrin vapaauinnissa 1994 ja 200 metrin sekauinnissa 1998.


title: Tom Dolan

text: Dolan saavutti Tyynenmeren-mestaruuskilpailuissa kultaa molemmilla sekauintimatkoilla Atlantassa 1995 sekä hopeaa 400 metrin sekauinnissa Kobessa 1993 ja 200 metrin selkäuinnissa 1995.


title: Jalkapallon Suomen Cup 1970

text: Jalkapallon Suomen Cup 1970 oli cupin 16. järjestämisvuosi. Kilpailuun osallistui 271 joukkuetta, jotka pelasivat 275 ottelua. Joukkueet jakautuivat sarjoittain seuraavasti: Mestaruussarja 12, II divisioona 36, III divisioona 73, IV divisioona 95 ja muut 55. Loppuotteluun selvisivät Mikkelin Palloilijat ja Lahden Reipas, ja se pelattiin Helsingin Olympiastadionilla. Ottelua seurasi 5399 maksanutta katsojaa, ja sen voitti MP jatkoajan jälkeen 4-1, varsinainen peliaika loppui lukemiin 1-1.


title: Jalkapallon Suomen Cup 1970

text: Cup-mestarit: Risto Remes, Rainer Jungman, Heikki Valjakka, Antti Rusanen, Vilho Rajantie, Antero Hyttinen, Matti Vanhanen, Antero Nikkanen, Raimo Marttinen (pelaajavalmentaja), Heikki Kangaskorpi, Seppo Gunther, Pentti Toivola ja Kari Mutanen


title: Kohtuuttomuuksia

text: Kohtuuttomuuksia on Yle TV1:llä esitetty neliosainen komediasarja. Sarjassa parodioidaan nykyajan ilmiöitä, kuten menestymispaineita ja sukupuolirooleja. Sarjan on käsikirjoittanut Tiina Lymi; hän on myös yksi sarjan pääosanäyttelijöistä. Muissa päärooleissa esiintyvät Elina Knihtilä, Hannu-Pekka Björkman sekä Ville Tiihonen.


title: Kohtuuttomuuksia

text: Sarjan kolme ensimmäistä jaksoa ovat irrallisia kokonaisuuksia, mutta niissäkin satunnaiset kohtaukset risteävät keskenään. Neljännessä jaksossa näyttelijät esittävät itsejään osittain fiktiivisesti sarjan tekemisestä kertovassa jaksossa.


title: Kohtuuttomuuksia

text: Sarja kuvattiin kesäkuun 2015 aikana. Sen budjetti oli 765 000 euroa, josta Suomen elokuvasäätiön tukea oli 150 000 euroa.


title: Luettelo Suomen valtiollisista hautajaisista

text: Tämä on luettelo Suomen itsenäisyyden aikana järjestetyistä valtiollisista hautajaisista. Tapa aloitettiin Suomessa vuonna 1921. Vuoteen 1989 saakka käytettiin ilmaisua ”haudataan valtion varoin”, minkä jälkeen hallitus teki päätöksen vanhasta menettelystä luopumisesta. Vuodesta 1990 lähtien on käytetty nimitystä ”valtiolliset hautajaiset”, jotka järjestetään ainoastaan tasavallan presidenteille tai poikkeustapauksissa valtioneuvoston päätöksellä muutoin merkittäville henkilöille. Vuosina 1921–1989 valtion varoin haudattiin yhteensä 73 merkkihenkilöä. Vuoden 1989 jälkeen valtiolliset hautajaiset on järjestetty ainoastaan kahdeksan kertaa.


text: Luettelo sisältää kaikki valtiolliset hautajaiset vuodesta 1990 lähtien sekä 71 nimeä vuosilta 1921–1989.


title: Isoruokorotta

text: Isoruokorotta ("Thryonomys swinderianus") on suurikokoinen Afrikassa elävä jyrsijä.


title: Isoruokorotta

text: Isoruokorotan vartalo kasvaa 35–60 cm pitkäksi, ja häntä tuo eläimelle 6–25 cm lisää pituutta. Koiraiden keskipaino on 4,5 kg, naaraiden 3,5 kg. Isoruokorotan kuono on pyöreä, korvat lyhyet ja karva karkeaa.


title: Isoruokorotta

text: Isoruokorottia tavataan yleisesti Saharan eteläpuolisessa Afrikassa. Sen levinäisyysalue ulottuu Guineanlahden pohjoisrannalta koko mantereen poikki itään ja sieltä Afrikan itäosia pitkin aina Etelä-Afrikan Itä-Kapin provinssiin.


title: Isoruokorotta

text: Isoruokorotan tyypillistä elinympäristöä ovat ruovikot tai muut tiheää ruohoa kasvavat paikat, usein jokivarressa. Niitä tavataan harvoin kaukana vesialueista. Maanviljelys on luonut uusia niille sopivia elinympäristöjä kuten maissi- ja sokeriruokopellot.


title: Isoruokorotta

text: Laji on aktiivinen yöaikaan. Vuodessa syntyy kaksi poikuetta, yhteensä jopa kaksitoista poikasta.


title: Isoruokorotta

text: Ghanassa isoruokorottia pidetään arvostettuna pikkuriistalajina (bushmeat). Niitä on alettu kasvattaa häkissä ravintoeläimiksi.


title: Ruokorotat

text: Ruokorotat ("Thryonomyidae") on jyrsijöiden heimo, johon kuuluu vain yksi suku, "Thryonomys", jossa on kaksi Afrikassa elävää lajia.


title: Ruokorotat

text: Ruokorottien lihaa pidetään herkullisena monissa osissa Afrikkaa. Niitä pyydystetään luonnosta pienriistaksi (bushmeat) ja kasvatetaan tarhoissa.


title: Thalassocnus

text: Thalassocnus (tunnetaan myös nimellä vesilaiskiaiset) on sukupuuttoon kuollut erikoistuneiden maalaiskiaisten suku. Se kuului heimoon Nothrotheriidae ja oli läheistä sukua heimon Megatheriidae jättimäisille maalaiskiaisille. "Thalassocnuksen" eläessä sisämaa oli karua aavikkoa, joten se joutui sopeutumaan hankkimaan ravintonsa merestä. Lajit elivät Etelä-Amerikan länsirannikon vesissä myöhäiseltä mioseenilta myöhäiselle plioseenille.


title: Thalassocnus

text: Suvun fossiilit on löydetty Perusta, ja yksi yksilö Bahía Inglesasta pohjoisesta Chilestä vuonna 2008. "Thalassocnuksen" vanhemmat lajit "T. antiquus", "T. natans" ja "T. littoralis" elivät osittain vedessä ja söivät mahdollisesti rannalle huuhtoutunutta merilevää tai ajokkaita matalassa vedessä. Myöhemmät lajit "T. carolomartini" ja "T. yaucensis" näyttävät olleen erikoistuneita sukeltamaan syvemmässä vedessä ravinnon perässä.


title: Thalassocnus

text: "Thalassocnuksen" kallo oli pidempi kuin muilla maalaisikiaisilla. Se oli laajentunut eläimen alaspäinkääntyneen kuonon kohdalla, mahdollisesti tukien paksuja huulia joita se käytti ravinnon käsittelyyn, samaan tapaan kuin nykyinen dugongi. Käsien vahvat kynnet ovat käyttötarkoitukseltaan verrattavissa merileguaaniin, pitämään kiinni merenpohjasta syödessä. Myös käsien luut olivat levittäytyneet hylkeiden tapaan, helpottaakseen liikkumista vedessä. Litistynyttä ja lihaksikasta häntää käytettiin uimista edesauttavana elimenä.


title: Thalassocnus

text: Tunnetut lajit:


title: Dietikon

text: Dietikon on kaupunki Pohjois-Sveitsissä, Zürichin kantonissa, kymmenkunta kilometriä Zürichistä luoteeseen. Kaupungissa on runsaat 26 000 asukasta. Dietikon on samannimisen hallintoalueen keskuspaikka.


title: Dietikon

text: Dietikon sijaitsee Zürichin läntisen ohikulkutien kupeessa ja Limmatjoen varrella, joen länsirannalla.


title: Dietikon

text: Zürichin ja Badenin välinen moottoritie (A1/A3) kulkee Dietikonin kautta. SBB:n rautatie Zürich–Baden kulkee Dietikonin kautta. Lisäksi Dietikonista on BDWM Transport AG:n junayhteys Bremgarteniin ja Wohleniin (Zürichin S-Bahnin reitti S17).


title: Bruno Bozzetto

text: Bruno Bozzetto (s. 1938 Milano) on italialainen animaatio-ohjaaja. Hän on tehnyt lyhytelokuvia ja televisiosarjoja. Tunnetuin hänen luomistaan hahmoista on signor Rossi, jonka ensimmäiset animaatiot hän teki 1960-luvulla.


title: Bruno Bozzetto

text: Bozzetton ensimmäinen lyhytelokuva esitettiin vuonna 1958. Nykyisin hän julkaisee niitä myös verkossa. Hän on tehnyt noin 350 lyhytelokuvaa ja opetusfilmiä.


title: Paavo Mikkola

text:
Paavo Mikkola (29. syyskuuta 1906 Hietamäki, Inkeri – 13. huhtikuuta 1977 Lahti) oli suomalainen kuvanveistäjä.
Paavo Mikkola oli erittäin taitava kiven käsittelijä. Veljiensä Edvard ja Walter Mikkolan kanssa Paavo Mikkola veistivät yhdessä Lahden sankaripatsaan Vapauden Hengetär Wäinö Aaltosen kipsimallin mukaan.
Mikkolan veljesten kiviveistämö valmisti myös Padasjoen ja Lapinjärven sankarimuistomerkkien kivet.


title: Mylodon

text: Mylodon on sukupuuttoon kuollut härän kokoisten maalaiskiaisten suku. Sen jäänteitä on löydetty pleistoseenin aikaisista luolaesiintymistä. Luolan kuivuuden ansiosta "Mylodonista" on säilynyt paloja nahasta ja turkista, jotka osoittavat että eläimen nahassa oli pieniä nystyjä siihen sulautuneena.


title: Baar

text: Baar on kaupunki Keski-Sveitsissä, Zugin kantonissa, pari kilometriä Zugin kaupungista pohjoiseen. Kaupungissa on runsaat 23 000 asukasta.


title: Baar

text: Baar sijaitsee Zuginjärven koillispuolella, Lorzejoen varrella.


title: Baar

text: Zugin ja Zürichin välinen päätie 4 kulkee Baarin kautta. Baarista on myös moottoritieliityntä (A4a) moottoritielle A4. Baarista on rautatieyhteys Zugiin sekä Zimmerbergin tunnelin ja Thalwilin kautta Zürichiin.


title: Markku Wilenius

text: Markku Wilenius (s. 1961 Helsinki) on suomalainen tutkija ja tulevaisuudentutkimuksen professori Turun yliopiston tulevaisuuden tutkimuskeskuksessa marraskuusta 2014. Aiemmin hän oli professorina 2004–2012. Wilenius toimi keskuksen johtajana 1999–2001 ja 2003–2005.


title: Markku Wilenius

text: Wilenius valmistui ylioppilaaksi Helsingin Steinerkoulusta 1981 ja suoritti perustutkintonsa Jyväskylän yliopistossa. Vuonna 1992 hän toimi tutkijana Suomen Akatemian ilmastonmuutoksen tutkimusohjelmassa ja valmistui vuonna 1995 yhteiskuntatieteiden lisensiaatiksi ollessaan jatkotutkija Jyväskylän yliopistossa. Vuonna 1996 Wilenius aloitti Turun kauppakorkeakoulun tulevaisuuden tutkimuskeskuksen koordinaattorina Suoman Akatemian "Citizenship and Ecomodernization in the Information Society: Futures Approach" -tutkimushankkeessa. Hän väitteli Helsingin yliopistossa vuonna 1997 yhteiskuntatieteelliseen ympäristötutkimukseen liittyvällä väitöskirjallaan "Faust on Wheels: Conceptualizing Modernization and Global Climate Change".


title: Markku Wilenius

text: Vuosina 2007–2010 Wilenius työskenteli vakuutusyhtiö Allianzin ylimmässä johdossa ja neuvonantajana toimien muun muassa strategiayksiön johtajana.


title: Markku Wilenius

text: Wilenius on tutkinut muun muassa teknologian, talouden, ruoan, kulttuurin, ilmaston, koulutuksen, median, alueellisen kehityksen ja Euroopan tulevaisuuteen liittyviä teemoja. Hän on toiminut monissa valtionhallinnon toimikunnissa ja on muun muassa Suomen IPCC-työryhmän ja Rooman Klubin jäsen sekä Walter Ahlströmin säätiön ja Runar Bäckströmin säätiön puheenjohtaja.


title: Markku Wilenius

text: Wileniuksen isä on filosofian emeritusprofessori Reijo Wilenius.


title: Markku Wilenius

text: Markku Wileniuksen "Tulevaisuuskirja" (Otava, 2015) sai Lauri Jäntin säätiön kunniamaininnan vuonna 2016.


title: Jukka Havu

text: Jukka Sakari Havu (s. 16. lokakuuta 1951 Helsinki) on suomalainen ranskan kielen professori Tampereen yliopistossa vuodesta 2004. Hän toimi kieli- ja käännöstieteiden laitoksen johtajana 2005–2010 ja kieli-, käännös- ja kirjallisuustieteiden yksikön johtajana 2011–2013.


title: Jukka Havu

text: Havu väitteli tohtoriksi Helsingin yliopistossa vuonna 1998 espanjalaisesta (iberoromaanisesta) filologiasta. Hän toimi espanjan kielen päätoimisena tuntiopettajana Helsingin yliopistossa 1982–1984 ja espanjan kielen lehtorina Helsingin Kauppakorkeakoulussa 1985–1997. Havu oli Tampereen yliopiston ranskan kielen määräaikainen apulaisprofessori 1998–2000. Vuosina 2001–2004 hän toimi Suomen Ranskan instituutin johtajana. Tampereen yliopiston ranskan kielen professorina Havu aloitti elokuussa 2004.


title: Jukka Havu

text: Havun tutkimusintressejä ovat muun muassa aikamuoto, aspekti ja aktionaalisuus romaanisissa kielissä, verbaaliperifraasit, diakroninen variaatio ja kielipolitiikka. Hän on osoittanut julkisessa keskustelussa huolta etenkin suomalaisten nuorten kielitaidon kaventumisesta.


title: Kriens

text: Kriens on kaupunki Keski-Sveitsissä, Luzernin kantonissa, pari kilometriä Luzernista lounaaseen. Kaupungissa on runsaat 27 000 asukasta.


title: Kriens

text: Kriens sijaitsee Vierwaldstätterseen länsipuolella, Pilatus- ja Sonnebergvuorten rinteillä. Kaupunki muodostaa Luzernin kanssa yhtenäisen kaupunkialueen.


title: Kriens

text: Moottoritie A4 kulkee Kriensin kautta. Kriens on Zentralbahn-rautatieyhtiön Luzern–Hergiswil-rautatien varrella.


title: Kriens

text: Kriensistä on köysiratayhteys Pilatusvuorelle.


title: No Man’s Sky

text: No Man’s Sky on Hello Gamesin kehittämä indie-videopeli, jossa pelaajan tehtävänä on seikkailla ja selviytyä proseduraalisesti tuotetussa universumissa. Peli julkaistiin Euroopassa 10. elokuuta 2016 PlayStation 4:lle, 12. elokuuta 2016 Windowsille ja 24. heinäkuuta 2018 Xbox One:lle.


title: No Man’s Sky

text: Pelin alkuperäistä prototyyppiä kehitti Hello Gamesin Sean Murray, ja sen jälkeen lisää Hello Gamesin henkilökuntaa on siirtynyt kehittämään peliä. Sony on antanut Hello Gamesille markkinointitukea, mutta Hello Games kieltäytyi muusta kehittämistuesta.


title: No Man’s Sky

text: "No Man’s Sky" on ensimmäisestä persoonasta pelattava selviytymis- ja seikkailupeli. Pelissä tutkitaan universumia, jossa on useita galakseja ja yli 18 triljoonaa planeettaa (18x10), joista osalla on omat eläin- ja kasvilajit. Tutkimalla ympäristöä skannerin avulla saa tietoa planeetasta, jonka voi halutessaan lähettää Atlakseen, maailmanlaaijuiseen tietokantaan, jonka voi jakaa muiden pelaajien kanssa saadakseen pelin rahaa ("units").


title: No Man’s Sky

text: Pelissä pelaajalla on käytössään avaruuspuku, rakettireppu ja monikäyttöinen työkalu joka toimii sekä aseena, kaivamisvälineenä että skannerina. Pelissä voi hankkia uusia työkaluja ja avaruusaluksia sekä päivittää tavaroitaan keräämällä materiaaleja tai ostamalla uusia osia. Avaruusalusten päivitykset mahdollistavat pääsyn lähemmäs galaksin keskustaa.


title: No Man’s Sky

text: Pelissä voi käydä kauppaa Avaruusolentojen kanssa. Kommunikoidakseen avaruusolentojen kanssa pelaajan pitää ensin opetella niiden kieltä.


title: No Man’s Sky

text: Jotkin toiminnot kuten avaruusolentojen ja eläinten tappaminen tai liiallinen planeettojen kaivaminen kiinnittää planeettojen robottipoliisien (Sentinels) huomion, jolloin ne yrittävät tappaa pelaajan. Pelissä on samankaltainen etsintäkuulutusjärjestelmä kuin GTA-pelisarjassa, eli mitä enemmän rikoksia on tehnyt, sitä enemmän ja voimakkaampia poliiseja tulee perään.


title: No Man’s Sky

text: Pelaajien mahdollisuutta tutkia planeettoja rajoittavat heidän aluksensa hyperavaruuslentomoottorit sekä polttoainemäärä. Pelaaja voi katsoa tähtikarttaa ja suunnitella mitä kautta lentää eteenpäin. Tähtikartalla näkyy tiedot niistä tähtijärjestelmistä, joilla muut pelaajat ovat käyneet ja pelaajilla on mahdollisuus nimetä tähtiä ja planeettoja, jolloin muut pelaajat näkevät ne jos sattuvat löytämään niitä.


title: No Man’s Sky

text: No Man's Sky:n ydin on sen virtuaalinen universumi, joka sisältää tähtiä, planeettoja ja elämänmuotoja jotka ovat kaikki tuotettu proseduraalisesti käyttäen deterministisiä algoritmeja ja satunnaisnumeron tuottajia. Yhtä siemennumeroa käytetään maailman tuottamiseen matemaattisen laskemisen avulla, poistaen tarpeen valmistaa koko universumi käsin. Tämä mahdollistaa pelille massiivisen avoimen koon: Hello Games on arvioinut että 64-bittisellä siemennumerolla, heidän virtuaalimaailma koostuu yli 18 triljoonasta planeetasta. Hello Games oli aluksi ajatellut käyttää 32-bittistä siemennumeroa, joka olisi tuottanut noin neljä miljardia planeettaa, mutta päätti käyttää 64-bittistä numeroa esitelläkseen pelinsä potentiaalisuutta, ja osittain vastauksena nettifoorumien kommentteihin, joissa epäiltiin että Hello Games ei pystyisi niin suureen pelin kokoon.


title: No Man’s Sky

text: Pelaajat voivat käydä tietyllä planeetalla, jos tietävät sen galaktiset koordinaatit, ja heidän avaruusaluksensa pystyy lentämään sinne, ja löytää samat asiat kun muut pelaajat, jotka vierailevat niissä koordinaateissa, sillä koordinaatit toimivat siemennumerona planeetan pinnanmuotoihin, luontoon, kasvillisuuteen ja eläimistöön. Tämä myös mahdollistaa pelin pelaamisen ilman internet-yhteyttä, koska universumia ei ole tallennettu palvelimelle, ja kaikki asiat tuotetaan pelaajan pelatessa. Nettiyhteyden kuitenkin tarvitsee jos haluaa jakaa löytönsä muiden pelaajien kanssa Atlaksen avulla. Pelissä käytetty aika vaikuttaa myös planeettoihin, kun eliöt planeetoilla kehittyvät evolutiivisesti, ja eroosiota tapahtuu ajan kuluessa.


title: No Man’s Sky

text: Koska pelin universumi on niin suuri, Hello Games arvioi että yli 99,9 % pelin planeetoista jää pelaajilta tutkimatta. Sony ei vaadi PlayStation 4 -pelaajilta PlayStation Plus -jäsenyyttä pelin pelaamiseen verkossa.


title: No Man’s Sky

text: Noin kaksi viikkoa ennen julkaisua eräs Reddit-käyttäjä sai ostettua vuodetun version pelin PlayStation 4 -versiosta eBay-verkkohuutokaupasta noin 1250 yhdysvaltain dollarin hintaan ja alkoi jakaa videoita pelikokemuksistaan. Myös muut käyttäjät väittivät päässeensä käsiksi vuodettuihin versioihin ja jakoivat omia pelivideoitaan. Jotkut näistä videoista sisälsivät pelin negatiivisia elementtejä kuten toistuvia kaatumisia ja paljon lyhyemmän pelin läpäisyajan kuin mitä Hello Games oli väittänyt. Näiden raporttien perusteella monet pelin julkaisua odottavista ilmaisivat huolensa ja turhautumisensa sen johdosta että peli ei välttämättä olisikaan yhtä hyvä kuin he olivat uskoneet. Murray pyysi julkaisua odottavia faneja olemaan lukematta näitä raportteja juonipaljastusten välttämiseksi.


title: No Man’s Sky

text: Jotkut pelin jälleenmyyjät myivät peliä jo ennen sen virallista julkaisupäivää ja useat pelaajat – mukaan lukien Kotaku- ja Polygon-videopelisivustojen toimittajat – suoratoistivat pelivideoita jo elokuun viidennestä päivästä alkaen. Hello Games nollasi pelin palvelimet alkutilaan ennen virallista julkaisupäivää jotta pelaajat saivat aloittaa puhtaalta pöydältä. Ennen virallista julkaisua Sony vaati verkkosivustoja poistamaan aikaisista versioista kuvattuja pelivideoita sillä perusteella, että aikaisista peliversioista kuvattu materiaali ei antanut kuluttajalle totuudenmukaista kuvaa pelistä koska Hello Gamesin näkemys valmiista pelistä toteutuisi vasta virallisena julkaisupäivänä toimitettavan päivityksen myötä. Jotkut poistetuista videoista olivat kuitenkin vain keskustelivat pelistä eivätkä sisältäneet aikaisista versioista kuvattua sisältöä. Murray ja Sony pyysivät virheellisiä poistoja anteeksi ja asia korjattiin pikaisesti.


title: No Man’s Sky

text: Pelin julkaisupäivänä julkaistu ensimmäinen päivitys – jonka parissa Hello Games oli työskennellyt noin kuukauden ajan – muutti pelin proseduraalisesti luodun maailman luontikriteerejä siinä määrin että pelin aikaisempien versioiden tallennustiedostot eivät olleet yhteensopivia päivitetyn version kanssa. Päivitys poisti myös edellä mainitun Reddit-käyttäjän löytämän vian jonka vuoksi pelin pystyi läpäisemään nopeammin kuin oli tarkoitus. Jotkut toimittajat huomauttivat että päivitys muutti useita ominaisuuksia joita pelin aikaisia versioita pelanneet olivat kritisoineet ja arvelivat, että jotkin muutoksista oli tehty nimenomaan tämän kritiikin seurauksena.


title: No Man’s Sky

text: Pelin faniyhteisöissä esitettiin huolia sen johdosta, että peliarvosteluja yhteen kokoavan OpenCritic-sivuston mukaan peliarvostelijoille ei lähetettäisi ilmaiskopioita arvostelujen laatimista varten ja että arvostelujen julkaisukielto olisi voimassa pelin julkaisupäivään saakka. Molemmat ovat videopeliteollisuudessa yleensä merkkejä siitä että pelin kehittäjä tai julkaisija ei usko pelin vastaavan odotuksia ja haluaa näin minimoida arvostelujen vaikutuksen ennen pelin julkaisua. Sekä Sony että OpenCritic vahvistivat kuitenkin myöhemmin että arvostelukopioita tultaisiin lähettämään ja että Sony odotti ensimmäisen päivityksen valmistumista ennen niiden lähettämistä toimittajille. Eurogamer-sivusto totesi odottaneensa arvostelukopioiden saapuvan elokuun viidenteen päivään mennessä mutta että niitä oli lykätty elokuun kahdeksanteen jotta ensimmäinen päivitys saataisiin mukaan. Tilanne johtui Eurogamerin mukaan sertifiointiprosessista jonka läpikäyntiä Sony vaatii kaikilta palvelussaan myymiltään peleiltä. Arvostelukopioiden myöhäisen saapumisajankohdan ja pelin varsin suuren koon vuoksi pelikriitikot pitivät julkaisemansa arvostelut keskeneräisinä usean päivän ajan ja antoivat pelille lopullisen numeroarvostelun vasta pelattuaan peliä omien arvioidensa mukaan tarpeeksi kauan.


title: No Man’s Sky

text: Pelin moninpeliominaisuuksien olemassaolo kyseenalaistettiin pelin PlayStation 4 -version julkaisun jälkeisenä päivänä. Kaksi pelaajaa tunnistivat toistensa käyttäjänimet nimeäminsä planeettojen avulla ja yrittivät tavata toisensa samassa paikassa pelin virtuaalisessa universumissa. He varmistivat olevansa samassa paikassa Twitch.tv-suoratoistopalvelun avulla mutta eivät nähneet toisiaan. Tämän johdosta monet kyseenalaistivat Hello Gamesin ennen pelin julkaisua esittämät väitteet moninpelimahdollisuudesta. Nämä epäilykset vahvistuivat kun kävi ilmi, että pelin Limited Edition -version pakkauksessa oleva verkkopelaamisen merkitsevä PEGI-luokittelumerkintä oli peitetty tarralla. Lehdistön jäsenet esittivät useita mahdollisia syitä sille miksi pelaajat eivät nähneet toisiaan, mukaan lukien Hello Gamesin julkaisuvaiheessa raportoimat palvelinongelmat ja mahdollisuus että pelaajat olivat eri peli-instansseissa. Jotkut kuitenkin arvelivat että moninpeliominaisuus oli poistettu ennen julkaisua. Muita julkaisun jälkeen huomattuja puutteita olivat vakava ongelma pelin ennakkotilaajille annetussa avaruusaluksessa ja resurssien monistamisen mahdollistava ohjelmointivirhe. Hello Games totesi että pelaajien määrä yllätti heidät ja että he palkkasivat enemmän henkilökuntaa pelin korjaamista varten, mutta 18. elokuuta 2016 mennessä Murray tai Hello Games eivät ole kommentoineet moninpeliongelmia.


title: No Man’s Sky

text: Vaikka No Man's Sky:n Windows-versio sisälsi enemmän grafiikka-asetuksia ja -ominaisuuksia kuin PlayStation 4 -versio, sen ensimmäinen versio kärsi suorituskykyongelmista ja peli ei joissain tapauksissa käynnistynyt lainkaan. Saman päivän aikana Hello Games tunnisti ja paikkasi useita näistä yleisistä ongelmista työskennellen samalla teknisen tuen ja muiden korjausten parissa. Murray totesi että ensimmäiset päivitykset "keskittyisivät asiakastukeen" molemmilla alustoilla ja uusien ominaisuuksien lisääminen olisi vuorossa myöhemmin.


title: No Man’s Sky

text: Murrayn mukaan peliin saatetaan julkaista ladattavaa sisältöä, mutta proseduraalisen sisällönluontimenetelmän vuoksi kyseessä olisivat varsinaisen sisällön sijasta uudet ominaisuudet. Ensimmäisen päivityksen julkaisun yhteydessä Hello Games sanoi tukikohtien rakentamisen ja pelaajan omistamien kuljetusalusten olevan suunniteltuja ominaisuuksia. Murray arvelee kaikkien päivitysten olevan ilmaisia muttei rajannut mahdollista maksullisuutta pois joidenkin toistaiseksi suunnittelemattomien ominaisuuksien kohdalla.


title: No Man’s Sky

text: Myrray esitti myös modaustyökalut yhtenä mahdollisena tulevaisuuden ominaisuutena mutta totesi niiden hyödyntämismahdollisuudet rajallisiksi; pelaajat eivät esimerkiksi voisi luoda peliin uusia planeettoja. Noin viikko pelin Windows-version julkaisun jälkeen pelaajat olivat jo alkaneet tutkia pelin tiedostoja ja luoda epävirallisia modeja, joita oli mahdollista ladata ainakin yhdeltä modien jakamiseen keskittyneeltä sivustolta.


title: No Man’s Sky

text: Kehittäjät ovat sanoneet harkitsevansa virtuaalitodellisuuslaitteiden tukemista pelissä mutta eivät ole maininneet konkreettisia suunnitelmia. Murray totesi että peli "sopisi todella hyvin yhteen" virtuaalitodellisuuden kanssa koska virtuaalitodellisuuden luoma tunne läsnäolosta pelimaailmassa "voisi luoda voimakkaita kokemuksia".


title: Ylioppilastutkinto

text: Ylioppilastutkinnoksi kutsutaan tutkintoa, joka suoritetaan toisen asteen yleissivistävän koulutuksen, tavallisimmin lukion, päätteeksi. Ylioppilastutkinnon hyväksytysti suorittanutta kutsutaan "ylioppilaaksi". Läpäisty ylioppilastutkinto antaa nimensä mukaisesti ylioppilaalle valmiudet hakeutua opiskelemaan yliopistoon. Tutkintoa pidetään myös usein eräänlaisena kypsyyskokeena.


title: Ylioppilastutkinto

text: Aikaisemmin ylioppilastutkinnon suorittaminen merkitsi suoraan oikeutta kirjautua yliopiston opiskelijaksi, mutta opiskelijamäärien kasvettua nopeasti 1900-luvulla käytännöstä on useimmissa maissa jouduttu luopumaan. Perinteisesti ainoastaan ylioppilaita on otettu yliopistoihin opiskelijoiksi, mistä johtuen "ylioppilas" oli suomen kielessä pitkään "yliopisto-opiskelijan" synonyymi, tosin tämäkään ei nykyisin esimerkiksi Suomessa enää päde. Tästä huolimatta ylioppilaalla on yleissivistävän koulutuksen ansiosta yleensä toisen asteen ammatillisen koulutuksen käynyttä paremmat valmiudet opiskeluun yliopistossa ja muualla korkea-asteella.


title: Ylioppilastutkinto

text: Ylioppilastutkinto tai sitä vastaava toisen asteen päättävä suoritus on käytössä seuraavissa maissa:


title: Ylioppilastutkinto

text: Yleisimmin ylioppilastutkinto on käytössä Euroopassa. Tutkintojen nimissä on nähtävissä jonkin verran yhteneväisyyksiä; yhden ryhmän muodostavat pohjoismaiset nimet, minkä lisäksi Abitur (peräisin latinan sanasta "abire", , vrt. abiturientti) viittaa tutkinnon rooliin lukion päättävänä suorituksena ja Matura () sen asemaan kypsyyskokeena.


title: Ylioppilastutkinto

text: Suomessa ylioppilastutkinto suoritetaan lukion päättövaiheessa ja sen tarkoituksena on selvittää, ”"ovatko opiskelijat omaksuneet lukion opetussuunnitelman mukaiset tiedot ja taidot sekä lukion tavoitteiden mukaisen riittävän kypsyyden."” Ylioppilastutkinto on toisen asteen tutkinto. Tutkinnon suorittamista varten lukioissa järjestetään kahdesti vuodessa ylioppilaskokeet, jotka läpäissyt ja lukion oppimäärän suorittanut henkilö on "ylioppilas".


title: Ylioppilastutkinto

text: Ylioppilastutkinnon johtamisesta, järjestämisestä ja toimeenpanosta vastaa ylioppilastutkintolautakunta. Ylioppilastutkinnon suorittanut hankkii yleensä merkiksi saavutuksesta ylioppilaslakin. Ylioppilaskirjoitukset järjestetään kaksi kertaa vuodessa, keväällä maalis-huhtikuussa ja syksyllä syys-lokakuussa. Vuosittain Suomessa pääsee ylioppilaaksi noin 35 000 henkilöä, joista noin 30 000 valmistuu keväällä. Ylioppilastutkinto muuttuu asteittain sähköiseen muotoon syksyn 2016 ja kevään 2019 välillä.


title: Luettelo avaruusteleskoopeista

text: Tämä on luettelo avaruustutkimusasemista jaettuna taajuusalueittain gamma-, röntgen-, ultravioletti- ja infrapunasäteilyn sekä näkyvän valon havaitseviin teleskooppeihin.


title: Bones (rap-artisti)

text: Elmo Kennedy O'Connor (s. 11. tammikuuta 1994) joka tunnetaan paremmin taiteilijanimellä Bones on yhdysvaltalainen rap-artisti. Hän on julkaissut yli 40 mixtapea ja 80 musiikkivideota uransa aikana. Bonesin managerin mukaan suuremmat levy-yhtiöt ovat olleet kiinnostuneita hänestä, mutta Bones jatkaa musiikin julkaisua oman levy-yhtiön kautta.


title: Bones (rap-artisti)

text: Bones syntyi perheeseen, jossa äiti oli muotisuunnittelija ja isä oli web-suunnittelija. Hänen isoisänsä oli näyttelijä Robert Culp. Kun Bones oli 7-vuotias, hänen perheensä muutti Howelliin, Michiganiin. Bones lopetti koulunkäynnin 16-vuotiaana ja muutti Los Angelesiin veljensä, Elliottin perässä.


title: Bones (rap-artisti)

text: Nimellä "Th@ Kid":


title: Bones (rap-artisti)

text: Nimellä "Bones":


title: Vismuttipentafluoridi

text: Vismuttipentafluoridi (BiF) on vismutin ja fluorin muodostama epäorgaaninen molekyyliyhdiste. Yhdistettä voidaan käyttää voimakkaana fluoraavana reagenssina.


title: Vismuttipentafluoridi

text: Huoneenlämpötilassa vismuttipentafluoridi on valkoisia neulasmaisia kiteitä. Yhdisteen alkeiskoppi on tetragonaalinen hilakeskeinen rakenne ja rakenne koostuu pitkistä polymeeriketjuista, jotka ovat järjestäytyneet kerroksittain. Vismuttipentafluoridi liukenee moniin orgaanisiin ja epäorgaanisiin liuottimiin, mutta veden kanssa se reagoi erittäin voimakkaasti. Reaktiossa muodostuu otsonia, happidifluoridia ja ruskeaa vismutti(V)oksifluoridia. Vismuttipentafluoridi on erittäin voimakas hapetin ja fluoraava reagenssi. Se esimerkiksi muodostaa hiilivedyistä fluorihiilivetyjä, uraanitetrafluoridista uraaniheksafluoridia, bromista bromitrifluoridia ja -pentafluoridia ja kloorista kloorimonofluoridia. Aine on vahva Lewis-happo ja reagoi monien fluoridien kanssa muodostaen yhdisteitä, joissa on heksafluorivismutaatti-ioni BiF. Kuumennettaessa yli 120 °C:n yhdiste alkaa hajota fluoriksi ja vismuttitrifluoridiksi.


title: Vismuttipentafluoridi

text: Vismuttipentafluoridia voidaan valmistaa kuumentamalla vismuttia tai vismuttitrifluoridia noin 500–600 °C:n lämpötilaan fluorin tai klooritrifluoridin toimiessa fluoraavana reagenssina. Tuote puhdistetaan sublimoimalla alipaineessa.


title: Vismuttipentafluoridi

text: Orgaanisissa synteeseissä vismuttipentafluoridia voidaan käyttää fluoraavana reagenssina. Siitä valmistetaan muun muassa jodifluorialkaaneja, fluorattuja polttoaineseoksia ja fluorialkyylifosforaaneja. Aine toimii myös katalyyttinä muodostettaessa karbokationeja.


title: Johan Jakob Reinberg

text: Johan Jakob Reinberg (28. heinäkuuta 1823 Tartto, Viro – 4. syyskuuta 1896 Turku) oli virolaissyntyinen valokuvaaja, litografi, piirtäjä ja taidemaalari, joka vaikutti Turussa 1800-luvun jälkipuoliskolla. Hänellä oli elämänsä aikana yhteensä seitsemän valokuvaamoa eri osoitteissa, ja hän toimi valokuvaajana vuodesta 1857 kuolemaansa 1896 saakka. Hän oli ilmeisesti Turun ensimmäinen ateljeevalokuvaaja (toinen oli Turkuun vuonna 1862 asettunut norjalainen O. J. Aune), mutta kulki kuvaamassa ja piirtämässä myös kaupungin näkymiä.


title: Johan Jakob Reinberg

text: Reinberg syntyi Viron Tartossa saksalaisperäisen koristepuusepän pojaksi, jonka äidinkieleksi tuli saksa. Kahteenkymmeneen ikävuoteen mennessä hän oli oppinut litografin ammatin ja pääsi 1843 Saarenmaalle Kuressaaren kivipainon johtajaksi. Vuonna 1850 hän muutti Suomen Turkuun, josta sai paikan taidemaalari Carl Gustaf Söderstrandin perustaman kivipainon hoitajana yhdessä toisen virolaisen, Julius Schorningin kanssa.. Reinberg kiinnostui Turussa myös uudesta optisesta tekniikasta: 1850-luvun loppupuolella hän kiersi Suomea esittämässä käsin maalaamiaan maisemapanoraamoja kosmoramaksi kutsutulla laitteella. Vuonna 1857 Reinberg teki opintomatkan synnyinkaupunkiinsa Tarttoon opiskellakseen valokuvausta, ja otti siellä myös ensimmäiset kuvansa. Turussa hän irtisanoutui painonjohtajan tehtävästään ja perusti leskirouva Kjellströmin taloon Turun ensimmäisen vakituisen valokuva-ateljeen.


title: Johan Jakob Reinberg

text: Reinberg sai säätyläisten ja porvarien keskuudessa pian mainetta helsinkiläistä P. C. Liebertiä halvempana ja monen mielestä myös parempana muotokuvaajana. Tuolloin ateljee- eli studiokuvatkin vaativat luonnonvaloa, ja Reinberg ilmoitti palvelevansa asiakkaitaan ”kaikkina kirkkaina, sateettomina ja sumuttomina päivinä”. Reinberg työskenteli parissa ensimmäisessä ateljeessaan ulkona niin, että kuvattavat pääsivät katoksen alle mutta kuvaaja seisoi kameroineen taivasalla. Vasta 1860-luvun puolivälissä hän sai ateljeen, jossa puolet katosta oli ikkunalasia. Kuvanvalmistuksessa Reinberg käytti tuolloin suosittua mutta vaivalloista märkälevytekniikkaa.


title: Johan Jakob Reinberg

text: Elättääkseen kasvavaa perhettään syrjäänvetäytyvä ja hiljainen Reinberg työskenteli myös taidemaalarina ja -piirtäjänä, piirustuksen ja kaunokirjoituksen opettajana teknillisessä reaalikoulussa sekä eläinten täyttäjänä. Hänen vanhimmasta pojastaan tuli ammattimainen eläintentäyttäjä. Reinberg toimi myös Turun tuomiokirkon entistämislautakunnan piirtäjänä. Vuonna 1876 Reinberg oli mukana valokuvaajana Länsisuomalaisen osakunnan kansatieteellisellä tutkimusmatkalla Satakunnassa. Tuolla matkalla ja myös Houtskarissa hän kuvasi kansallispukuisia ihmisiä ja myi kuvista käsinväritettyjä kopioita. Vuodesta 1877 hän järjesti taikalyhtynäytöksiä ulkomailta hankkimistaan stereokuvista. Vuonna 1893 hän piti näyttelyn täyttämistään linnuista ja lintuaiheisista maalauksistaan.


title: Johan Jakob Reinberg

text: Vuonna 1852 Johan Jakob Reinberg julkaisi piirrostensa pohjalta tehdyt 12 litografiavedosta vihkomaisena kirjasena nimeltä "Vyer af Åbo", ”Näkymiä Turusta”. Kirjanen painettiin ilmeisesti Turun kivipainossa. Myöhemmin Reinberg painoi myyntiin myös Turku-aiheisia valokuviaan, joskus käsinväritettyinä.


title: Johan Jakob Reinberg

text: Valokuvaajan leski lahjoitti muutamia vuosia Reinbergin kuoleman jälkeen Helsingin yliopiston Åbo avdelningille miehensä jäämistöä, joka luovutettiin edelleen vuonna 1918 perustetulle Åbo Akademille. Reinbergiltä säilyi viimeisteltyjen valokuvien lisäksi runsaasti keskeneräisiä vedoksia, joista on voitu tutkia 1800-luvun työtapoja retusoinnissa, käsinvärityksessä ja muissa työvaiheissa, kuten Reinbergin kokeiluissa yhdistää mallin tumma puku enemmän valotetusta kuvasta vaaleisiin kasvoihin, jotka on kuvattu erikseen vähemmällä valotuksella.


title: Johan Jakob Reinberg

text: Vuonna 1859 Reinberg avioitui Turussa Edla Wilhelmina Grönroosin kanssa. Heille syntyivät Aina Alexandra (1868–1942) ja John Alexander (1865–1897). Edlan kuoltua 1881 Reinberg otti puolisokseen itseään 36 vuotta nuoremman aatelissäätyisen kummityttönsä Matilda Segercrantzin (1859–1947). Heidän lapsiaan olivat Adolf Leonard (1883–1915), Anna Helene (1888–?) ja Signe Helga Maria (1889–1971).


title: Johan Jakob Reinberg

text: Reinberg kuoli Turussa 1896.


title: Janne Hukkinen

text: Janne Ilmari Hukkinen (s. 6. lokakuuta 1957 Helsinki) on suomalainen ympäristöpolitiikan professori Helsingin yliopistossa elokuusta 2008. Hän toimi ympäristönsuojelun professorina Teknillisessä korkeakoulussa 1999–2008.


title: Janne Hukkinen

text: Hukkinen valmistui diplomi-insinööriksi Helsingin Teknillisestä korkeakoulusta 1984 ja väitteli Kalifornian yliopiston Berkeleyn kampusyliopistossa 1990. Vuosina 1993–1996 hän toimi apulaisprofessorina Alankomaissa Maastricht School of Managementissa. Vuosina 1996–1998 Hukkinen johti Lapin yliopiston Arktista keskusta ja toimi sen professorina. Hän on tutkinut muun muassa kestävän kehityksen politiikan, strategian ja arvioinnin kognitiivisia ulottuvuuksia.


title: Janne Hukkinen

text: Hukkinen on ollut Korkeimman hallinto-oikeuden ympäristöasiantuntijaneuvos vuodesta 2000. Hän on Suomen Tiedeseuran jäsen vuodesta 2012.


title: Magaza Stomp

text: Magaza Stomp on ruotsalaisen blueskitaristi-laulajan Rolf Wikströmin seitsemäs albumi, joka julkaistiin vuonna 1981 levymerkillä MNW.


title: Magaza Stomp

text: Kaikki kappaleet kirjoittanut Rolf Wikström, ellei toisin mainita.


title: Archeynsammakko

text: Archeynsammakko ("Leiopelma archeyi") on kantasammakoihin kuuluva, Uudessa-Seelannissa elävä endeeminen sammakko.


title: Archeynsammakko

text: Archeynsammakko on pieni, noin 38 millimetrin kokoinen. Sammakko on yöeläin; suurimman ajan päivästä ne ovat piilossa kosteissa koloissa kivien tai kaatuneiden puunrunkojen alla. Sammakot eivät kurnuta ja niillä on pyöreät silmät.


title: Archeynsammakko

text: Sammakkoa tavataan kahdella alueella Pohjoissaarella. Elinympäristönä toimii noin 400–1000 metrin korkeudessa olevat kosteat metsät.


title: Archeynsammakko

text: Archeynsammakko munii munat kosteisiin paikkoihin kivien tai kaatuneiden puunrunkojen alle. Urossammakko kantaa kuoriutuneita yksilöitä selässään muutaman viikon ajan, kunnes poikasten muodonmuutos varsinaisiksi sammakoiksi on lähes täydellinen.


title: Archeynsammakko

text: "Batrachochytrium dendrobatidis" -sienitauti romahdutti luonnossa elävän sammakkokannan 2000-luvun vaihteen tienoilla. Aucklandin eläintarhaan perustettiin kannan koon turvaamiseksi lajia varten lisääntymiskeskus, jonka tavoitteena on turvata sammakon säästyminen sukupuutolta.


title: Noitia on minun sukuni

text:
Noitia on minun sukuni on suomalaisen, melodista black metalia soittavan yhtyeen, Hiidenhaudan ensimmäinen varsinainen studioalbumi, ja se on julkaistu vuonna 2014.
Levyllä esiintyy myös Jonne Järvelä, kappaleessa Hiiden virsi.


title: Uster

text: Uster on kaupunki Pohjois-Sveitsissä, Zürichin kantonissa, parikymmentä kilometriä Zürichin kaupungista itään. Kaupungissa on runsaat 33 000 asukasta.


title: Uster

text: Uster sijaitsee Greifenseen itäpuolella, kumpuilevassa Mittellandissa.


title: Uster

text: Usterista on moottoritieyhteys (A53) moottoritielle A1. SBB:n rautatie Zürichistä Dübendorfin kautta Rapperswiliin kulkee Usterin kautta.


title: Vincent Janssen

text: Vincent Janssen (s. 15. kesäkuuta 1994 Heesch) on alankomaalainen jalkapalloilija, joka edustaa Englannin Valioliigan Tottenham Hotspuria. Kauden 2017–2018 hän pelasi lainassa Turkin Superliigan Fenerbahçessa. Pelipaikaltaan vasenjalkainen Janssen on hyökkääjä. Hän kuuluu myös Alankomaiden jalkapallomaajoukkueeseen.


title: Vincent Janssen

text: Janssen debytoi Almere Cityn paidassa Eerste divisiessä kaudella 2013–2014. Hän pelasi seuran paidassa kahden kauden aikana 69 ottelua onnistuen niissä 29 kertaa maalinteossa. Heinäkuussa 2015 Janssen siirtyi Eredivisien AZ Alkmaariin. Hän teki pääsarjadebyyttinsä seuraavassa kuussa Ajaxia vastaan ja teki avausmaalinsa lokakuussa 2015 Twenten verkkoon. Hän teki tuossa ottelussa kaksi maalia.


title: Vincent Janssen

text: Janssen on edustanut Alankomaita nuorten maajoukkuetasolla. Vuodesta 2014 alkaen hän on kuulunut Alankomaiden alle 21-vuotiaiden maajoukkueeseen. Alankomaiden jalkapallomaajoukkueessa Janssen teki debyyttinsä maaliskuussa 2016 ystävyysottelussa Ranskaa vastaan. Ensimmäisen maalinsa Janssen teki toisessa maaottelussaan Englantia vastaan.


title: Vincent Janssen

text: Janssenin äiti Annemarie Verstappen on uinnin olympiamitalisti ja maailmanmestari.


title: China Northern Airlinesin lento 6136

text: China Northern Airlinesin lento 6136 oli China Northern Airlinesin reittilento Pekingin kansainväliseltä lentoasemalta Dalianin Zhoshuizhin kansainväliselle lentoasemalle. 7. toukokuuta 2002 lentoa operoinut McDonnell Douglas MD-82 syöksyi Bohainlahteen matkustajan sytytettyä koneessa tulipalon ilmeisesti vakuutuspetostarkoituksessa.


title: China Northern Airlinesin lento 6136

text: Onnettomuuskone, McDonnell Douglas MD-82, rekisteritunnukseltaan B-2138, rakennettiin Shanghai Aviation Industrial Corporationin tehtaalla Kiinassa. Se lensi ensilentonsa lokakuussa 1990 ja toimitettiin China Northern Airlinesille heinäkuussa 1991. Koneelle oli kertynyt noin 26 000 lentotuntia 16 000 lennolla. Se oli osallisena kahdessa kaappaustapauksessa vuoden 1993 marras- ja joulukuussa. Molemmilla kerroilla kaappari halusi päästä Taiwaniin, ja sinne päästyään antautui viranomaisille.


title: China Northern Airlinesin lento 6136

text: Lento lähti Pekingistä kello 20.37 paikallista aikaa, ja lennon arvioitu kesto oli noin tunti. Lentäjät ilmoittivat lennonjohdolle koneessa olevasta tulipalosta kello 21.20, ja yhteys koneeseen menetettiin kello 21.24. Kahdeksan minuuttia myöhemmin kello 21.32 se syöksyi mereen noin 20 kilometriä Dalianista itään. Erään silminnäkijän mukaan kone oli alkuun kaarrellut ympäri ja sitten syöksynyt mereen.


title: China Northern Airlinesin lento 6136

text: Ohjaamon ääninauhuri löydettiin viikko onnettomuuden jälkeen, 14. toukokuuta. Lentoarvotallennin löytyi 18. toukokuuta.


title: China Northern Airlinesin lento 6136

text: Onnettomuudessa kuolivat kaikki yhdeksän miehistön jäsentä ja 103 matkustajaa, joista 95 oli Kiinan kansalaisia. Lopuista kahdeksasta kolme oli kotoisin Japanista, muut muun muassa Etelä-Koreasta.


title: China Northern Airlinesin lento 6136

text: Uutistoimisto Xinhua julkaisi onnettomuustutkinnan tulokset 8. joulukuuta 2002. Palo oli kehittynyt ja levinnyt niin nopeasti, että suurin osa matkustajista oli kuollut hiilidioksidimyrkytykseen jo ennen mereensyöksyä. Tutkinnassa tuli ilmi, että palo alkoi kiinalaisen Zhang Pilinin istumapaikalta. Pilin oli onnettomuuspäivänä ostanut kaksi matkavakuutusta, lentänyt Dalianista Pekingiin ja ostanut sieltä viisi matkavakuutusta lisää. Vakuutusten arvo oli yhteensä yli 1,5 miljoonaa renminbiä, lähes 190 000 Yhdysvaltain dollaria. Valvontakameroiden mukaan hän vietti tämän jälkeen useita tunteja Pekingin lentoasemalla polttaen savukkeita.


title: China Northern Airlinesin lento 6136

text: Tutkinnassa Pilinin istumapaikan ympäristöstä löydettiin jäämiä bensiinistä. Sattumalta Pilin oli valinnut istumapaikan suuren virtajohdon yläpuolelta. Bensiinin syttyessä tapahtunut räjähdys todennäköisesti vaurioitti tätä johtoa, mikä johti lentokoneen tärkeiden järjestelmien vioittumiseen tai menettämiseen ja sitä kautta poikkeuksellisen nopeaan hallinnan menetykseen. Pilinin asunnolta löydettiin bensiinillä täytettyjä pulloja, ja ilmeisesti samanlaisilla pulloilla hän sytytti tulipalon lennolla 6136.


title: China Northern Airlinesin lento 6136

text: Pilinin motiivi oli ilmeisesti vakuutuspetos. Hänellä ei kuitenkaan ollut selkeää syytä tekoonsa: hän oli naimisissa, hänellä oli pieni poika, oma yritys eikä epätavallisen paljon velkoja. Edes Pilinin vaimo ei tiennyt hänen aikeistaan eikä osannut sanoa syytä sille, miksi Pilin olisi ollut itsetuhoinen tai halunnut tehdä vakuutuspetoksen.


title: Dübendorf

text: Dübendorf on kaupunki Pohjois-Sveitsissä, Zürichin kantonissa, kymmenkunta kilometriä Zürichin kaupungista itään. Kaupungissa on runsaat 26 000 asukasta.


title: Dübendorf

text: Dübendorf sijaitsee Glattjoen laaksossa, kumpuilevassa Mittellandissa.


title: Dübendorf

text: Moottoritie A1 ohittaa kaupungin pohjoispuolitse. SBB:n rautatie Zürichistä Usterin kautta Rapperswiliin kulkee Dübendorfin kautta.


title: Dübendorf

text: Dübendorfissa on ollut lentokenttä vuodesta 1910 ja Sveitsin ilmavoimien sotilastukikohta vuodesta 1914. Reittiliikenne Dübendorfista alkoi vuonna 1922, ja lentoasema rakennettiin vuonna 1932. Dübendorfin lentokentästä tuli sotilaskenttä vuonna 1948, jolloin Klotenin uusi lentoasema otettiin käyttöön.


title: Dübendorf

text: Sotilastoiminta on vuonna 2014 tehdyllä päätöksellä vähenemässä lähivuosina merkittävästi. Jäljelle jää ilmavoimien helikopteritukikohta sekä liikelento- ja harrastusliikennettä. Iso osa lentokenttäalueesta tulee Zürichin kantonin innovaatiokeskuksen käyttöön. Alueella on myös ilmailumuseo elämyspuistoineen.


title: Ka-e-te-nay

text: Ka-e-te-nay tai Kaytennae oli chiricahua-apachien (chihenne) päällikkö.


title: Ka-e-te-nay

text: Ka-e-te-nay oli mukana niiden joukossa, jotka päällikkö Victorion johdolla piileskelivät meksikolaisia Chihuahuan osavaltion erämaassa Meksikossa vuonna 1880. Osavaltion kuvernöörin serkku Joaquín Terrazas kokosi ryhmän Victorion nujertamiseksi. Ryhmässä oli mukana muun muassa tarahumara-intiaaneja, jotka olivat pohjoisten apachien perivihollisia. Tarrazas lupasi jokaisesta apachien päänahasta palkkion ja 2000 pesoa Victorion kiinnisaamisesta elävänä tai kuolleena. Tarrazasin miehet surmasivat Victorion ja lähes 80 tämän soturia Tres Castillosissa. Tarahumara-johtaja Mauricio Corredor palkittiin Victorion ampumisesta. Chihennet väittivät Victorion taistelleen ja tehneen itsemurhan sen jälkeen, kun ammukset olivat loppuneet. Ka-e-te-nay ja toinen soturi nimeltään Blanco saivat kuulla uutisen tapahtuneesta joukkomurhasta vasta palattuaan ammusten hankintaretkeltä.


title: Ka-e-te-nay

text: Vuonna 1882 Fort Apachen ja San Carlosin reservaateissa oleskeli noin 5500 ihmistä. Vapaudessa Sierra Madren vuorilla eli vain noin 600 chiricahua-intiaania. Kenraali George Crook, joka monesti ajoi intiaanien asiaa, mutta vanhan perinteensä mukaisesti jakoi apachet hyviin ja huonoihin, kuvasi viimeksimainittuja "pahimmaksi intiaaniheimoksi koko Amerikassa".


title: Ka-e-te-nay

text: Geronimo johti Sierra Madren chiricahuoja. Geronimo luotti eräisiin sotureihinsa enemmän kuin muihin – tällaisia olivat esimerkiksi Fun ja Lozen, kuten myös Ka-e-te-nay. Ka-e-te-nay oli yksi etevimmistä. Hän ei ollut koskaan elänyt reservaatissa. Päällikkö Nana ohjasi huolellisesti Ka-e-te-nayta ottamaan vastaan päällikkyyden, kun hänestä on aika jättänyt. Muitakin johtajaehdokkaita oli, mutta he olivat epäonnistuneet. Geronimo oli pettynyt sekä Naicheen että Mangusiin, joka oli suuren päällikön Mangas Coloradasin poika.


title: Ka-e-te-nay

text: Hyökkäykset meksikolaisia kyliä, tiloja ja kuljetuksia vastaan jatkuivat tauotta. Kenraali Crook rekrytoi reservaatti-intiaanien joukosta tarkkailijoita ja lähetti vakoojia Meksikon puolelle. Maaliskuussa 1883 joukko chiricahua-sotureita alkoi terrorisoida New Mexicon maaseudulla. He tappoivat 26 valkoihoista ja ryöstivät muun muassa suuren joukon hevosia. Luultavasti kyseessä oli Chaton johtama ryhmä. Ka-e-te-nay ja Nana eivät kumpikaan luottaneet Chatoon. Myöhemmin Chato kääntyi omiaan vastaan ja häntä kutsuttiin "chiricahuojen pääpetturiksi". Geronimo vihasi Chatoa enemmän kuin ketään toista apachea.


title: Ka-e-te-nay

text: Toukokuussa 1883 kenraali Crookin joukot tunkeutuivat Sierra Madren alueelle, jossa he kohtasivat hylättyjä chiricahua-leirejä. Crookin nimittämä kapteeni Emmet Crawford miehineen saivat eräästä leiristä mukaansa suuren määrän tarvikkeita ja vankeja. Crook päätti, että intiaaneja ei kannattanut enää jahdata vaikeakulkuisessa maastossa ja muutti suunnitelmaa. Crookin pystyttämään sotilasleiriin alkoi saapua chiricahua-intiaaneja, muun muassa Chihuahua-nimisen johtajan sisar, joka kertoi veljensä olevan väsynyt sotimiseen. Seuraavana aamuna Chihuahua ratsasti itsetietoisesti leiriin. Chihuahua syytti ensin kenraali Crookia äitinsä siskon kuolemasta, mutta hänen mielenlaatunsa muuttui. Chihuahua halusi antautua heti sen jälkeen, kun oli tavoittanut kaikki ryhmänsä jäsenet.


title: Ka-e-te-nay

text: Toukokuun 20. päivänä Crookin leirin läheisyyteen saapui Geronimo. Päälliköt Nana, Naiche ja Loco olivat hänen mukanaan, kuten myös etevimmät soturit Ka-e-te-nay, Chato, Fun, Lozen ja Chihuahua. He tarkkailivat sotilaita välimatkan päästä. Kenraali Crook poistui leiristä ja joutui intiaanien vangiksi. Myöhemmin Geronimo kertoi omassa versiossaan ottaneensa Crookin vangiksi ja piti näkemyksestään kiinni elämänsä loppuun asti. Useimmat historioitsijat ovat sitä mieltä, että Crook antautui tietoisesti intiaaneille.


title: Ka-e-te-nay

text: Ka-e-te-nay pidätettiin keväällä 1884. Hänen väitettiin suunnitelleen luutnantti Britton Davisin väijytystä. Ka-e-te-nay oli vangittuna Alcatrazissa puolitoista vuotta. Vapauduttuaan hän avusti kenraali George Crookia neuvotteluissa Cañon de los Embudosissa 1886, jolloin viimeiset chiricahuat antautuivat.


title: Ka-e-te-nay

text: Ka-e-te-nayn ja Chaton johtama chiricahua-delegaatio vieraili presidentin luona Washingtonissa kesällä 1886. Vierailu oli yksi monien joukossa, joilla intiaaneihin yritettiin tehdä vaikutus näyttämällä valkoisen miehen maailman suurenmoisuus. Chato oli vaikuttunut Washingtonin rakennuksista, kättelystään presidentin kanssa ja saamastaan rauhanmitalista. Chato toivoi ainoastaan, että hänen kansansa voisi jäädä White Mountainsin reservaattiin. Konferenssi päättyi ilman varsinaista sopimusta, ja apachet lähetettiin takaisin kohti Arizonaa, mutta heidät pysäytettiin matkalla ja suljettiin Fort Leavenworthiin. Kaksi kuukautta myöhemmin heidät kuljetettiin Floridaan. Chato oli raivoissaan. Hän heitti pois mitalinsa ja ihmetteli, miksi ylipäänsä oli sen saanut.


title: Ka-e-te-nay

text: Roberts, David: "Cochise, Geronimo och apachekrigen". SMB, 2013. ISBN 978-91-86837-33-4


title: Koripallon Euroopan-mestaruuskilpailut 1946

text: Vuoden 1946 koripallon Euroopan-mestaruuskilpailut pelattiin Sveitsin Genevessä 30. huhtikuuta – 4. toukokuuta. Toista kertaa Sveitsin isännöimiin kisoihin osallistui kymmenen maata. Mestaruuden voitti ensimmäisen ja viimeisen kerran Tšekkoslovakia, hopeaa saavutti Italia ja pronssia, ensimmäisen EM-mitalinsa, Unkari. Turnauksen arvokkain pelaaja oli Unkarin Ferenc Németh ja korikuningas Puolan Paweł Stok.


title: Tavolaran kuningaskunta

text: Tavolaran kuningaskunta on Tavolaran saaren Sardinian rannikolla Italiassa käsittävä mikrovaltio. Kuningaskuntaa ei ole koskaan virallisesti liitetty Italiaan, vaikkakaan sitä ei myöskään tunnusta itsenäiseksi yksikään valtio. Saarella on nykyisin vain 11 väliaikaista asukasta ja saaren nykyisen hallitsijasuvun pääelinkeino on turismi.


title: Tavolaran kuningaskunta

text: Saaren ensimmäinen asukas genovalainen Giuseppe Bertoleoni asettui Tavolaralle vuonna 1807. Bertoleoni oli nainut kaksi siskosta ja pakeni saarelle karkuun syytettä moniavioisuudesta. Ennen ihmisasukkaita saaren ainoita asuttajia olivat villivuohet, jotka tulivat pian kuuluisiksi. Vuohet elivät merilevällä ja saivat ruokavalionsa takia kullankeltaiset hampaat. Sardinian kuningas Carlo Alberto saapui saarelle metsästämään vuohia vuonna 1836 ja metsästysretkellä hänen oppaanaan toiminut Bertoleonin poika Paolo esittäytyi tälle leikkimielisesti Tavolaran kuninkaana. Metsästysretken jälkeen Carlo Alberto lähetti Paololle asiakirjan, joka vahvisti Bertoleonien monarkian virallisen aseman. Paolo Bertoleoni tekaisi tämän jälkeen hallitsijasuvulleen vaakunan ja sukupuun sekä hautausmaan, jonne Tavolaran hallitsijat oli tarkoitus haudata.


title: Tavolaran kuningaskunta

text: Seuraavien vuosien aikana Tavolaran kuningaskunta saavutti julkisuutta. Kuningassuku tunsi esimerkiksi nykyisen Italian yhtenä perustajana pidetyn Giuseppe Garibaldin, ja kuningas Vittorio Emanuele II kirjoitti jopa "rauhansopimuksen" Tavolaran kuningaskunnan ja sen tuolloisten 33:n asukkaan kanssa. Valtionpäämiesten valokuvia keräillyt kuningatar Viktoria määräsi brittialuksen pysähtymään saarella ikuistamassa "maailman pienimmän kuningaskunnan" johtajat. Valokuva oli pitkään näytteillä Buckinghamin palatsissa. Kuningaskunnan muodollinen itsenäisyys päättyi kuitenkin käytännössä Naton tukikohdan perustamiseen saarelle vuonna 1962. Kuningaskuntaa ei kuitenkaan koskaan virallisesti liitetty Italiaan San Marinon tavoin. Toisaalta mikään maa ei ole myöskään tunnustanut Tavolaran itsenäisyyttä.


title: Tavolaran kuningaskunta

text: Nykyisin Tavolarassa on vain 11 asukasta ja hekään eivät asu saarella vakituisesti. Saari elää nykyisin turismista, jonka toimintaa pyörittää Tavolaran kuningasperhe. Hallitsevan kuninkaan Antonio Bertoleonin poika Giuseppe ja hänen vaimonsa omistavat saaren ainoan ravintolan. Kuninkaan veljenpoika Antonio puolestaan kalastaa ravintolan tarpeita varten veneellään. Saari liitettiin hiljattain merensuojelualueeseen ja siitä on tullut suosittu sukellusturismin kohde.


title: Hayastan MMA

text: Hayastan MMA Academy on yhdysvaltalainen vapaaotteluseura, jonka perusti armenialainen Gokor Chivichyan vuonna 1991. Seuran tunnetuimpia ottelijoita ovat Ronda Rousey, Travis Browne ja Karo Parisyan.


title: Koripallon Euroopan-mestaruuskilpailut 1947

text: Vuoden 1947 koripallon Euroopan-mestaruuskilpailut pelattiin Tšekkoslovakiassa 27. huhtikuuta – 3. toukokuuta. Tšekkoslovakia isännöi EM-lopputurnausta ensimmäisen kerran, ja siihen osallistui 14 maata. Mestaruuden ja ensimmäisen EM-mitalinsa voitti Neuvostoliitto, ja edelliskisojen mestari Tšekkoslovakia sijoittui hopealle. Pronssia voitti ensimmäisen EM-mitalinsa ottanut Egypti. Turnauksen arvokkain pelaaja oli Neuvostoliiton Joann Lõssov ja korikuningas Neuvostoliiton Otar Korkia.


title: Travis Browne

text: Travis Kuualiialoha Browne (s. 17. heinäkuuta 1982 Oahu, Havaiji) on yhdysvaltalainen vapaaottelija. Hän on otellut UFC:ssä vuodesta 2010 lähtien.


title: Travis Browne

text: Browne kiinnostui kamppailulajeista 2008 ollessaan 26-vuotias, kun hän päätyi harrastamaan brasilialaista jujutsua ja myöhemmin nyrkkeilyä. Vuotta myöhemmin Browne otteli ensimmäisen vapaaottelunsa Meksikossa helmikuussa 2009 Cage of Fire 15 -tapahtumassa. Browne voitti ottelunsa Evan Langfordia vastaan teknisellä tyrmäyksellä 43 sekunnissa. Ottelun jälkeen Browne otteli vielä kahdeksan ottelua vuoden 2009 aikana. Hän muun muassa voitti Mychal Clarkin Bellator 10 -tapahtumassa tuomariäänin, sekä tyrmäsi potkulla kymmenessä sekunnissa Brian Campbellin Gladiator Challenge 107 -tapahtumassa.


title: Travis Browne

text: Helmikuussa 2010 Browne otteli VFC järjestön raskaansarjan mestaruudesta. VFC 30 – Night of Champions -tapahtumassa käyty kamppailu päättyi Brownen voittoon Abe Wagneria vastaan. Hän voitti ottelun teknisellä tyrmäyksellä toistamiseen kymmenessä sekunnissa. Mestaruuden jälkeen Brownelle tarjoutui tilaisuus otella Gladiator Challengen raskaansarjan mestaruudesta vain 16 päivää edellisestä ottelusta. Gladiator Challenge 111 -tapahtumassa käyty kamppailu päättyi Brownen tyrmäysvoittoon Aaron Brinkistä 35 sekunnissa.


title: Travis Browne

text: Browne allekirjoitti monivuotisen sopimuksen UFC:n kanssa maaliskuussa 2010. Kesäkuussa 2010 Browne otteli ensimmäisen UFC-ottelunsa The Ultimate Fighter: Team Liddell vs. Team Ortiz Finale -tapahtumassa. Hän kohtasi James McSweeneyn, jonka Browne voitti teknisellä tyrmäyksellä ensimmäisessä erässä. Lokakuussa 2010 Browne otteli toisen ottelunsa UFC:ssä Cheick Kongoa vastaan UFC 120 -tapahtumassa. Ottelu päättyi tasapeliin, kun Kongo sai miinus pisteen tartuttuaan toistuvasti Brownen shortseista.


title: Travis Browne

text: Browne sai vastaansa Stefan Stuven toukokuussa 2011 UFC 130 -tapahtumassa. Hän voitti ottelun tyrmäyksellä ensimmäisessä erässä. Brownen "teräsmieslyönnillä" tullut tyrmäys palkittiin Illan tyrmäys bonuksella. Syyskuussa Browne otteli vuoden toisen ottelunsa Rob Broughtonia vastaan. UFC 135 -tapahtumassa käyty ottelu päättyi Brownen voittoon tuomariäänin.


title: Morgan Ellis

text: Morgan Ellis (s. 30. huhtikuuta 1992 Ellerslie-Bideford, Prince Edward Island, Kanada) on kanadalainen jääkiekkoilija, joka on edustanut NHL-seura Montreal Canadiensin organisaatiota. Hän on Canadiensin neljännen kierroksen varaus . Kaudeksi 2017–2018 Ellis on siirtynyt pelaamaan SHL-sarjaa Skellefteå AIK:ssa.


title: Morgan Ellis

text: Ellis varattiin vuonna 2008 kolmannella kierroksella Cape Breton Screaming Eaglesiin. Hän pelasi neljän kauden ajan vuosina 2008–2012 QMJHL:ssä tehden 27 maalia ja 96 syöttöpistettä eli yhteensä 123 tehopistettä, joiden lisäksi hänelle kertyi 222 rangaistusminuuttia. Hän pelasi 237 ottelua. Viimeisellä kaudellaan 2011–2012 Ellis palkittiin liigan parhaana puolustavana puolustajana Kevin Lowe Trophylla. Hänet myös nimettiin QMJHL:n toiseen tähdistöön. Ellis pelasi Cape Breton Screaming Eaglesissa koko QMJHL-uransa viimeisen kautensa joulukuuhun asti, jolloin tuli kaupatuksi Shawinigan Cataractesiin. Cataractesin paidassa hän voitti Memorial Cupin. Ellis teki kuudessa Memorial Cupin ottelussa viisi tehopistettä.


title: Morgan Ellis

text: Ellis varattiin neljännellä kierroksella Montreal Canadiensiin. Hän pelasi NHL-varauksensa jälkeen vielä QMJHL:ssä, mutta solmi Canadiensin kanssa kolmivuotisen tulokassopimuksen maaliskuussa 2012. Hän siirtyi heti sopimuksen solmimisen jälkeen kaudeksi 2012–2013 Canadiensin AHL-farmiseura Hamilton Bulldogsiin. Ensimmäisellä ammattilaiskaudellaan Ellis pelasi 71 ottelua, joissa teki neljä maalia ja sai yhtä monta syöttöpistettä.


title: Morgan Ellis

text: Kauden 2013–2014 Ellis jatkoi Bulldogsissa. Hän pelasi 59 ottelua, joissa teki kolme maalia ja yhteensä kymmenen tehopistettä. Hänelle kertyi 36 rangaistusminuuttia. Tulokassopimuksensa viimeisellä kaudella Ellis joutui 27 AHL-ottelun lisäksi pelaamaan 39 peliä ECHL:ssä Bulldogsin yhteistyöseura Wheeling Nailersissa. Hän teki 13 maalia ja sai 13 syöttöpistettä eli yhteensä 26 tehopistettä. Pudotuspeleissä Ellis pelasi viisi ottelua, joissa sai tilastoihinsa kaksi syöttöpistettä.


title: Morgan Ellis

text: Kauden jälkeen Ellis solmi yhden vuoden mittaisen kaksisuuntaisen jatkosopimuksen Canadiensin kanssa. Hän aloitti kauden 2015-2016 Canadiensin uudessa farmiseurassa, St. John's IceCapsissa. Hän teki 31 tehopistettä 56 ottelussa. Helmikuun lopulla 2016 Ellis nostettiin Canadiensin NHL-kokoonpanoon. Hän pääsi debytoimaan 3. maaliskuuta 2016 Anaheim Ducksia vastaan, kun Canadiens hävisi ottelun rangaistuslaukauksilla lukemin 3–2. Hän pelasi ottelussa 10.31 minuuttia. Hän laukoi kaksi kertaa maalia kohti ja sai kahden minuutin rangaistuksen. Ellis ehti pelata kolme NHL-ottelua ennen kuin hänet lähetettiin takaisin farmiin.


title: Aksu

text: Aksu (, ) on piirikuntatason kaupunki Sinkiangin uiguurien autonomisella alueella Kiinassa. Se on Aksun prefektuurin hallintopaikka. Kaupungin pinta-ala on 14 450 neliökilometriä ja väkiluku 535 657 (2010). Kaupungin keskusta sijaitsee linnuntietä noin 670 kilometriä autonomisen alueen pääkaupunki Ürümqistä lounaaseen.


title: Aksu

text: "Aksu" tarkoittaa uiguurin kielessä "valkoista vettä" ja Aksun keidas sijaitsee Toshkanjoen ja Aksujoen yhtymäkohdassa, jossa niiden virtaus on kova. Vetensä joet saavat Tienšanin vuorilta sulavista jäätiköistä ja lumesta. Aksujoki on myös Tarimjoen pääasiallinen vedenlähde. Aksu sijaitsee Tienšanin ja Taklamakanin aavikon välissä ja Aksun valuma-alue ulottu Kiinan puolelta aina Itä-Kirgisiaan saakka. Sen pohjoisosissa sataa enemmän, kuin etelässä Kiinan puolella.


title: Aksu

text: Han-dynastian ja myöhemmin Tang-dynastian aikana Aksun keidas kuului Kiinaan ja se muodosti tärkeän etapin silkkitien pohjoishaaralla. Keidas oli ilmeisen vauras ja siitä kerrotaan kiinalaisissa kronikoissa. Buddhalaisuus levisi silkkitietä pitkin Gandharata Intian niemimaalta ensimmäisellä vuosisadalla jaa. ja kukoisti alueella. Lähellä Aksua sijaitsee useita historiallisia kohteita pääasiassa 200-luvulta 400-luvulle. Monet niistä ovat kaupungin ympäristön hiekkakivikallioihin kaiverrettuja luolia. Aksun merkitys väheni karavaanireittien muututtua 1300-luvulla, mutta se oli edelleen lähialueiden kaupan keskus. Francis Younghusband vieraili kaupungissa vuonna 1887 ja kuvaili sen suuria basaareja. Tuolloin kaupungissa oli noin 20 000 asukasta ja siellä sijaitsi kahdentuhannen miehen varuskunta. Kiinan keskushallinto on kehittänyt Aksua ja sen lähialueita etenkin 1980-luvun jälkeen tarkoituksena houkutella han-kiinalaisia siirtolaisia vähemmistöjen asuttamille strategisille alueille. Alueelle rakennettiin suuria valtion maatiloja keinokastelun avulla. Itse keitaan alue onkin kastelujärjestelmien takia kaksinkertaistunut alkuperäisestä koostaan. Han-kiinalaisten määrä on lisääntynyt etenkin vuoden 1998 jälkeen, jolloin kaupunki liitettiin Sinkiangin eteläiseen rautatiehen.


title: Aksu

text: Perinteinen elinkeino Aksun keitaalla on ollut maatalous, mutta teollisuuden merkitys on kasvanut huomattavasti nykyajalla. Teollisuus on kasvanut nopeasti Tarimin altaan luonnonvarojen hyödyntämisen kautta. Alueella on esimerkiksi öljy- ja maakaasuesiintymiä. Vuonna 2007 Aksusta rakennettiin yli 400 kilometriä pitkä maantie Taklamakanin läpi aavikon öljykentille ja Aksuun on kasvanut petrokemian teollisuutta, jonka lisäksi Aksussa tuotetaan lannoitteita ja muoveja.


title: Aksu

text: Vuoden 2010 väestönlaskennan mukaan Aksun väkiluku oli 535 657. Vuonna 2000 sen asukkaista 52 % oli han-kiinalaisia, 47 % uiguureja ja 1 % hui-kiinalaisia.


title: Vaasan käytännöllinen naisopisto

text: Vaasan käytännöllinen naisopisto ("Vasa praktiska flickinstitut", myös "Vasa praktiska skola för unga kvinnor"), oli vuonna 1916 perustettu kaksikielinen opisto. Opiston perusti Elli Ansas, joka myös johti sitä koko sen toiminta-ajan vuoteen 1948. Toiminta päättyi 28. toukokuuta 1948


title: Vaasan käytännöllinen naisopisto

text: Aluksi järjestettiin lastenhoitokursseja. Opiskelijat harjoittelivat Ansaan edellisenä vuonna perustamassa lastentarhassa. Vuonna 1917 ohjelmaan tuli puku- ja liinavaateompelu ja ruoanlaiton ja kotitalouden opetus. Lisäksi opetettiin yleissivistäviä aineita, kuten siveys-, kasvatus- ja kansantalousoppia ja taide- ja kirjallisuushistoriaa sekä voimistelua, piirustusta ja laulua.


title: Vaasan käytännöllinen naisopisto

text: Opiston toimintatila olivat Ansaksen omistamassa talossa Kauppapuistikko 28:ssa. Pääsyvaatimuksena oli kansakoulun käynti, ja oppilaat tulivat kaikkialta maasta. Opisto sai vuodesta 1918 alkaen valtionapua. Koulussa oli osalle oppilaista oppilaskoti. Kurssien pituus vaihteli 3,5 kuukaudesta yhteen vuoteen. Oppilaita oli opiston historian aikana 2 680 ja lastentarhassa oli hoidossa 1 921 lasta.


title: Vaasan käytännöllinen naisopisto

text: Ansaksen lisäksi opettajina olivat muun muassa Helga Emilia Berglund vuosina 1932–1937, joka antoi lastentarhanopettajan koulutusta, ja Dagny Appelberg, joka opetti käsityötä.


title: Jábmiidáhkka

text: Jábmiidáhkka on saamelaisten muinaisuskon vainajalan naispuolinen hallitsija. Jábmiidáhkka ei todennäköisesti ollut vainajalan alkuperäinen hallitsija, vaan se on korvannut miespuolisen hahmon


title: Jábmiidáhkka

text: Jábmiidáhkka oli saamelaisten vainajalan ("Jábmiidaibmu") naispuolinen hallitsija. Koska vainajalaa ei koettu kammottavaksi paikaksi, hän oli käytännössä onnellisen olotilan valtiatar.


title: Jábmiidáhkka

text: Vainajalassa asuvat vainajasielut ikävöivät sukulaisiaan, minkä takia Jábmiidáhkka salli toisinaan vainajasielujen aiheuttaa eläville vakavia seurauksia. Kun sielu nappasi elävän ihmisen, useimmiten sukulaisensa, aliseen maailmaan, siepattu ihminen ajautui koomaan tai kuolemaan johtavaan sairauteen. Tällaisessa tapauksessa samaani joutui matkustamaan vainajalaan hakemaan sielua takaisin. Jábmiidáhkka vaati palauttamisesta korvaukseksi uhreja.


title: Jábmiidáhkka

text: Kantauralilaisissa uskomuksissa ei ollut naispuolista alisen maailman hallitsijaa, vaan vainajalaa on hallinnut luojajumalaa avustanut petollinen miespuolinen apulainen. Tämä on kuitenkin korvautunut monissa mytologiassa naispuolisella hallitsijalla. Jábmiidáhkka ei todennäköisesti ollutkaan saamelaisten vainajalan alkuperäinen hallitsija.


title: Jábmiidáhkka

text: Sekä Jábmiidáhkka että suomalaisen mytologian Louhi liittyvät selkeästi pohjoisten kulttuurien logiikkaan: tuonpuoleisessa kaikki oli toisin. Miehen hallitessa tätä maailmaa manalassa hallitsijana toimii nainen.


title: Tennis (täsmennyssivu)

text: Tennis voi tarkoittaa seuraavia:


title: Sabin Merino

text: Sabin Merino Zuloaga (s. 4. tammikuuta 1992 Urduliz, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Athletic Bilbaota ja on pelipaikaltaan hyökkääjä.


title: Sabin Merino

text: 21. kesäkuuta 2013 Sabin nostettiin Athletic Bilbaon reservijoukkueeseen, joka pelasi maan kolmanneksi korkeimmalla sarjatasolla Segunda División B:ssä. Kauden 2014–2015 päätteeksi hänen maalisaldonsa näytti 18 osumaa, ja 29. kesäkuuta 2015 onnistuneen kauden johdosta, Sabin nostettiin seuran edustusjoukkueeseen.


title: Sabin Merino

text: Sabin teki ensiesiintymisensä edustusjoukkueessa 6. elokuuta 2015 Eurooppa-liigan karsintaottelussa azerbaidžanilaista İnter Bakua vastaan. Ensimmäisen maalinsa hän teki 20. elokuuta 2015 Eurooppa-liigan karsintaottelussa slovakialaista MŠK Žilinaa vastaan.


title: E-Musikgruppe Lux Ohr

text: E-Musikgruppe Lux Ohr on turkulainen syntetisaattoriyhtye, joka on julkaissut levyjä muun muassa Svart Recordsin ja Sea Staten kautta. Yhtyeessä soittavat Pertti Grönholm, Jaakko Penttinen, Kimi Kärki ja Ismo Virta. Yhtye on saanut vaikutteita 1970-luvun saksalaisesta elektronisesta musiikista.


title: John Engdahl

text: John Erhard Engdahl (24. kesäkuuta 1874 Viipuri – 5. elokuuta 1919 Siuntio) oli suomalainen eläinlääkäri, joka sisällissodan aikana toimi valkoisten ylieläinlääkärinä. Sotilasarvoltaan hän oli eläinlääkintäeversti.


title: John Engdahl

text: Apteekkarin perheeseen Viipurissa syntynyt Engdahl kirjoitti ylioppilaaksi Helsingin Nya svenska samskolanista, ja opiskeli sen jälkeen Helsingin yliopistossa sekä Dresdenin yliopistossa, josta hän valmistui eläinlääkäriksi 1899. Vuodesta 1902 lähtien Engdahl toimi Huittisten piirieläinlääkärinä ja väitteli tohtoriksi Leipzigin yliopistossa 1914. 1910-luvun alussa Engdahlin apulaisena oli Agnes Sjöberg, josta hieman myöhemmin tuli Euroopan ensimmäinen eläinlääkärin tutkinnon suorittanut nainen.


title: John Engdahl

text: Kesän 1917 maatalouslakon aikana Engdahl johti yhdessä Hämeenkyrön kunnaneläinlääkärin Gotthelm Klenbergin kanssa vartijayhdistystä, jonka tarkoituksena oli turvata muun muassa Huittisten Osuusmeijerin toiminta. Tilanne kärjistyi Huittisten meijerikahakkana tunnetuksi yhteenotoksi, jossa vastakkain olivat lakkoilevat maataloustyöläiset sekä Engdahlin ja Huittisten nimismiehen Leopold Öllerin kokoama 50 miehen vahvuinen joukko. Meijerin vartiokaarti järjestäytyi kahakan jälkeen suojeluskunnaksi ja myöhemmin elokuussa Engdahl oli käynnistämässä Satakunnan suojeluskuntatoimintaa Porissa järjestämässään kokouksessa. Lisäksi hän hankki syksyn 1917 aikana aseita Huittisten suojeluskunnalle.


title: John Engdahl

text: Engdahl avioitui vuonna 1901 Valborg Wilénin (1877–1917) ja vielä hieman ennen kuolemaansa vuonna 1919 Anna Krogiuksen kanssa. Ensimmäisessä avioliitossa syntynyt poika Björn-Ole Engdahl (1905–1965) oli myös eläinlääkäri, joka toimi muun muassa Helsingin kaupungin teurastuslaitoksen toimitusjohtajana.


title: Peter Christen Asbjørnsen

text: Peter Christen Asbjørnsen (15. tammikuuta 1812 Christiania, Norja – 5. tammikuuta 1885 Kristiania, Norja) oli norjalainen kirjailija ja tiedemies, kansansatujen ja -tarinoiden kerääjä ja julkaisija. Hänen julkaisemansa tarinat esitystavaltaan ovat kansanomaisia vaikka uudelleen taiteellisista lähtökohdista kerrottuja. Niistä on julkaistu monia painoksia, ja ne ovat suuresti vaikuttaneet Norjan kirjakielen ja kirjallisuuden kehittymiseen. Niitä on myös käännetty paljon. Grimmin veljesten esikuvan mukaisesti hän toimitti yhdessä Jørgen Moen kanssa satukokoelman "Norske folkeeventyr" (suom. "Satukirja lapsille"), joka ilmestyi vuosina 1841–1844. Yksin Asbjørnsen toimitti irlantilaisen Thomas Crokerin esikuvaa noudattavan tarinakokoelman "Norske Huldreeventyr og Folgesagn" (suom. 1. osa "Norjalaisia satuja ja tarinoita"). Asbjørnsen aloitti tarinoiden keräämisen vuonna 1835.


title: Sholem Asch

text: Sholem Asch (1880–1957) oli juutalaissyntyinen puolalais-yhdysvaltalainen kirjailija, ajan merkittävimpiä jiddišinkielisiä kirjailijoita. Romaaneissaan, novelleissaan ja näytelmissään hän käsittelee juutalaisten historiaa ja Puolan juutalaisten elämää. Hän julkaisi lisäksi "Farn Mabl" -kaupunkitrilogian vuosina 1927–1932. Asch kirjoitti myös hepreaksi. Suurin osa hänen tuotannostaan on käännetty englanniksi. Uransa lopulla hän lähestyi kristinuskoa, mitä osoittavat romaanit "Der man vun Notseres" (1939) ja "The Apostle" (1943). Asch oli Šolom Aleichemin rinnalla jiddišinkielisen kirjallisuuden pääedustaja.


title: Ludwig Aschoff

text: Ludwig Aschoff (1866–1942) oli saksalainen patologi ja anatomi. Aschoff toimi professorina Freiburgissa vuodesta 1906. Hän tutki ihmisen patologista anatomiaa ainakin virtsaelinten, umpilisäkkeen ja synnytyselinten osalta ja julkaisi teokset "Kursus der patologische Historie" (1900), "Die heutige Lehre von den pathol-anat. Grundlagen der Herzschwäche" (1906), "Die Wurmfortsatzentzündung" (1908) ja "Vorträge über Pathologie" (1925).


title: Ellis

text: Ellis on muun muassa seuraavien henkilöiden sukunimi:


title: Elli Ansas

text: Elin (Elli) Ammy Augusta Ansas, o.s. "Åkerberg" (23. joulukuuta 1872 Kristiinankaupunki – 26. joulukuuta 1950 Vaasa) oli Vaasaan käytännöllisen naisopiston perustaja ja johtaja.


title: Elli Ansas

text: Ansaksen vanhemmat olivat värjärimestari Reinhold Emil Åkerberg ja Selma Augusta o.s. Fontell. Hän kävi Helsingin jatko-opiston ja avioitui toimittaja Frans Ossian Ansaan kanssa 26.4.1894. Vuoteen 1916 hän toimi saksankielen ja piirustuksen opettajana Vaasan suomalaisessa ja ruotsalaisessa tyttökoulussa. Ossian Ansas kuoli 1916, ja samana vuonna Elin Ansas perusti Vaasaan käytännöllisen naisopiston, jonka johtajana hän toimi sen lakkauttamiseen, vuoteen 1948, saakka. Koulun idea syntyi, kun hän ensimmäisen maailmansodan sytyttyä joutui jäämään Saksaan ja seurasi siellä samanlaisen koulun toimintaa.


title: Elli Ansas

text: Ansas kävi jatko-opiston, josta hän valmistui 1894. Hän teki 1892 ja 1914 opintomatkoja Saksaan, 1922 Saksaan, Itävaltaan ja Italiaan ja jälleen 1923 Saksaan. Hän työskenteli valmistavan koulun opettajana Vaasassa 1890–1893 ja jatkoi opetustyötä solmittuaan 1894 avioliiton. Vuosina 1900–1910 ja 1911 hän työskenteli Vaasan suomalaisen ja ruotsalaisen tyttökoulun saksan kielen opettajana. Hän oli Martta-piiriliiton sihteeri Vaasassa 1911–1926. Hän osallistui Helsingissä järjestettyyn kolmanteen pohjoismaiseen naisasiakongressiin.


title: Jozabed

text: Jozabed Sánchez Ruiz eli Jozabed (s. 8. maaliskuuta 1991 Mairena del Alcor, Sevillan maakunta) on espanjalainen jalkapalloilija. Hän edustaa Primera Divisiónin Rayo Vallecanoa ja on pelipaikaltaan keskikenttäpelaaja.


title: Jozabed

text: Jozabed on Sevillan kasvatti, mutta ei koskaan noussut seuran edustusjoukkueeseen. Parhaimmillaan hän pelasi kakkosjoukkueessa Sevilla Atléticossa kolmanneksi korkeimman sarjatason Segunda División B:n otteluita kausina 2011–2013. Kauden 2012–2013 kevätpuoliskoksi hän siirtyi toiseksi korkeimman sarjatason Segunda Divisiónin Ponferradinaan, ja kaudella 2013–2014 hän edusti saman sarjan Jaénia.


title: Jozabed

text: Jaénin pudottua Segundasta Jozabed siirtyi kaudeksi 2014–2015 korkeimman sarjatason Primera Divisiónin Rayo Vallecanoon, jonka kanssa hän teki kolmevuotisen sopimuksen. Hän debytoi Primerassa 4. lokakuuta 2014 ottelussa Barcelonaa vastaan. Kaudella 2015–2016 hän vakiinnutti paikkansa avauskokoonpanossa ja oli liigan eniten maaleja tehneitä keskikenttäpelaajia.


title: Andorran ruhtinaskumppanit

text: Andorran ruhtinaskumppanit ovat Andorran valtionpäämiehet, jotka hallitsevat Andorraa yhdessä. Vuonna 1278 tehdyn sopimuksen perusteella ruhtinaskumppanit ovat La Seu d’Urgellin piispa ja Foix’n kreivi, mutta Foix’n kreivi on siirtänyt oman osuutensa kumppanuudesta Ranskan kuninkaalle, jolta se myöhemmin siirtyi Ranskan presidentille. Nykyiset ruhtinaskumppanit ovat Ranskan presidentti Emmanuel Macron ja La Seu d’Urgellin piispa Joan Enric Vives Sicília.


title: Julia Widgrén

text:
Julia Viktorina Rosalie Widgrén (25. joulukuuta 1842 Vaasa – 27. marraskuuta 1917 Vaasa) oli suomalainen valokuvaaja. Hänellä oli pitkä ja menestyksekäs ura ateljeevalokuvaajana Vaasassa. Hänen valokuvaamonsa toimi 1866–1904 ja oli hyvin suosittu. Sillä oli sivuliikkeitä myös Vaasan ulkopuolella. Hän oli yksi naispuolisista suomalaisista valokuvauksen uranuurtajista. Hänen aikanaan 1890-luvun alussa Suomessa oli noin 65 naisvalokuvaajaa.
Widgrénin tunnetuimpia valokuvia on kuva kahleissa istuvista Antti Isotalosta ja Antti Rannanjärvestä. Kuva oli esillä Vaasan kotiteollisuusnäyttelyssä ja sai siellä paljon huomiota.


title: Julia Widgrén

text: Lisäksi Julia Widgrén on kuvannut 1890-luvulla, runsaasti katumaisemia ja tapahtumia Vaasasta. Hän myös kokeili värjätä käsin kuvaamiaan kruunuhäitä ja pirttikuvia.


title: Jon Lomberg

text: Jon Lomberg (s. 1948) on yhdysvaltalainen avaruustaiteilija ja tiedetoimittaja. Hän on ollut mukana muun muassa Carl Saganin alkuperäisessä 1980-luvun Cosmos-televisiosarjassa, josta hän voitti Primetime Emmy-palkinnon, ja suunnittelemassa Voyager-luotaimissa olevia kultaisia äänitteitä.


title: Jon Lomberg

text: Vuonna 1998 Kansainvälinen tähtitieteellinen unioni nimesi Marsin lähellä sijaitsevan asteroidin hänen mukaansa Asteroidi Lombergiksi kunnioittaakseen hänen saavutuksiaan tiedejournalismin alalla.


title: Jon Lomberg

text: Lomberg johtaa One Earth: New Horizons Message Project -projektia, jonka tarkoituksena on luoda joukkoistamisen avulla ulkoavaruuteen lähetettävä viesti NASAn New Horizons -luotaimeen.


title: Satisfaction (yhdysvaltalainen televisiosarja)

text: Satisfaction on yhdysvaltalainen draamasarja, jonka ensimmäinen jakso esitettiin 17. heinäkuuta 2014. Sarjaa tehtiin kaksi tuotantokautta. Suomessa sarjan ensimmäinen tuotantokausi esitettiin Yle TV2:lla sunnuntai-iltaisin 13.3.–22.5.2016. Kanava hankki esitysoikeudet myös sarjan toiseen tuotantokauteen, joka esitetään maanantaisin alkaen 12. kesäkuuta 2017.